title: Koulukoti

text: Koulukoti on Suomessa lastensuojelulaitos, jonka nykyinen tarkoitus on tarjota nuoren yksilöllisyyttä tukevaa hoitoa, kasvatusta ja opetusta. Koulukotien toiminnasta on säädetty asetuksella valtion koulukodeista (769/1978). Koulukotia tarkoittava nimitys oli vuoteen 1946 saakka kasvatuslaitos. Vuonna 2010 Suomessa oli kahdeksan koulukotia, kuusi valtion ja kaksi yksityisen yhteisön ylläpitämää.


title: Koulukoti

text: Valtion koulukoti on Terveyden ja hyvinvoinnin laitoksen (THL) alainen lastensuojeluyksikkö, jossa annetaan kasvatusta, hoitoa ja perusopetusta ja siihen liittyvää muuta opetusta sellaisille lastensuojelulain (417/2007) perusteella sijais- tai jälkihuoltoon sijoitetuille lapsille ja nuorille, joita ei voida tarkoituksenmukaisesti kasvattaa ja hoitaa muussa lastensuojeluyksikössä ja jotka eivät sairautensa vuoksi tarvitse muualla annettavaa hoitoa. Valtion koulukodeissa voidaan antaa myös mielenterveyslaissa (1116/1990) tarkoitettuja mielenterveyspalveluja lukuun ottamatta tahdosta riippumatonta hoitoa. Valtion koulukotien toiminta voidaan järjestää laitoshuoltona tai laitoksen johdon alaisena perhehoitona.


title: Koulukoti

text: Valtion koulukodeissa annettavaa perusopetusta ja siihen liittyvää muuta opetusta ohjaa Opetushallitus. Toimintaa valvovat aluehallintovirastot. Koulukotien koulut siirtyivät Opetustoimen alaisuuteen 1. tammikuuta 1999. Ennen THL:llää koulukotien hallinnosta ja kehittämisestä vastasi Sosiaali- ja terveysalan tutkimus- ja kehittämiskeskus (Stakes).


title: Koulukoti

text: Suomen ensimmäinen koulukoti (tuolloin kasvatuslaitos), Kylliälän laitos, perustettiin vuonna 1829 Viipurin lähelle. Kasvatuslaitosten laajempi perustaminen tapahtui kuitenkin 1800-luvun lopulla ja valtio perusti ensimmäisen kasvatuslaitosten vasta vuonna 1891. Kaupungistumisen ja teollistumisen myötä kasvaneet yhteiskunnalliset ongelmat loivat perustan laitoksille. Laitoksiin sijoitettiin tuomioistuinten päätöksillä 7–14-vuotiaita lapsia ja laitokset toimivat vankeinhoitohallituksen alaisina. Laitokset olivatkin oikeastaan rikoksia tehneiden lasten pakkohoitolaitoksia ja koulukotityö profiloitui pahantapaisten lasten kasvatustyöksi.


title: Koulukoti

text: Kasvatuslaitosten nimet muutettiin koulukodeiksi vuonna 1946, kun rangaistuslaitosten maineesta pyritiin eroon. 1950-luvulle saakka kasvatuslaitosten toiminta perustui kustodiaaliseen kasvatusperinteeseen, johon liittyy vahva uskonnollisuus, kuri ja järjestys. Tavoitteena oli antaa nuorille perussivistys ja ammatti, joka katsottiin mahdolliseksi työnteolla ja kristillisellä arvopohjalla.


title: Koulukoti

text: Koulukotien kovaotteisia kasvatusmenetelmiä alettiin kritisoida ensimmäisen kerran 1950-luvulla ja 1960-luvulla kritiikki voimistui entisestään. Asiaa tutkineiden komiteoiden mukaan koulukotien ruumiilliset rangaistukset olivat välttämättömiä kasvatustyössä. Tuohon aikaa koulukodeissa oli rangaistuksena muun muassa raippoja ja pitkiä eristyksiä putkassa. Koulukodeissa oli myös seksuaalista väkivaltaa sekä simputusta, ja lomille pääsi harvoin, jos koskaan. Vuonna 1964 koulukoteja oli 18.


title: Koulukoti

text: Sosiologi Vesa Puurosen mukaan “lapsilla ei aina ollut osaa eikä arpaa siihen, että he joutuivat koulukotiin. He eivät olleet välttämättä tehneet mitään väärää, eivätkä vanhemmatkaan. Riitti, että sosiaalilautakunnassa katsottiin, että perheet olivat huonoja, kykenemättömiä huolehtimaan lapsistaan. Monet joutuivat koulukotiin siksi, etteivät he syystä tai toisesta kyenneet käymään koulua. Oli myös koulupinnausta, pikkurikollisuutta, kolttosia, kepposia, kiroilua, valehtelua, uppiniskaisuutta.” Puurosen mukaan koulukodeissa elettiin kurin ja pelon ilmapiirissä, jossa lapsille ei kehittynyt mitään sosiaalisia elämäntaitoja eikä luottamusta muihin ihmisiin. Myöskään koulutusta ei juuri saanut ja Puurosen haastattelemien entisten koulukodin asukkaiden elämässä keskeistä on ollut koulun käymättömyys ja ammatillinen osaamattomuus. Vaikka jotkut olivat pärjänneet hämmästyttävän hyvin ja lukeneet ja oppineet itse, olivat monet olleet pitkään vankiloissa.


title: Koulukoti

text: Lasten kokemista epäkohdista, kaltoinkohtelusta ja väkivallasta ensimmäisen lastensuojelulain aikaan 1937–1983 tehdyssä tutkimuksessa tuli esille hyvin karkeaa ja pitkäkestoista fyysistä ja henkistä väkivaltaa sekä seksuaalista hyväksikäyttöä. Suomen valtio esitti marraskuussa 2016 valtiollisen anteeksipyynnön väärinkäytösten kohteiksi joutuneille. Arvellaan, että osa uhreista hakee valtiolta korvauksia.


title: Koulukoti

text: Vuonna 2010 Suomessa oli kahdeksan koulukotia, kuusi valtion ja kaksi yksityisen yhteisön ylläpitämää.


title: Eläke

text: Eläke on henkilölle tai hänen perheelleen maksettava korvaus työuran jälkeen sekä silloin, kun hän on kykenemätön ansaitsemaan elantoaan vamman tai sairauden vuoksi.


title: Eläke

text: Suomessa eläkkeet maksetaan suurimmalta osin kunkin vuoden työeläkemaksusta. Osa eläkkeistä rahoitetaan käyttämällä niihin aiemmin kerättyjä rahastoja. Kansaneläkkeiden kulut rahoitetaan kokonaan valtion verovaroista. Tulonsaaja voi myös säästää itselleen yksilöllistä lisäeläkettä yksityisen järjestelmän kautta, jolloin kyseessä on usein eläkevakuutus.


title: Eläke

text: Työssä olleiden työeläkkeet ovat tavallisesti sidoksissa aikaisempiin tuloihin. Jos työeläke on jäänyt pieneksi tai työansioita ei ole lainkaan, henkilö voi saada Kelan maksamaa kansaneläkettä ja mahdollisesti myös takuueläkettä. Suomalaisten keskimääräinen kokonaiseläke oli 1 656 euroa kuussa vuonna 2017.


title: Eläke

text: Eläkkeellä ollessa saa ansaita lisäansoita palkkatyön avulla vanhuuseläkkeellä vapaasti ja täydellä työkyvyttömyyseläkkeellä joko 740 euroa kuukaudessa tai 40 prosenttia työkyvyttömyyttä edeltäneestä vakiintuneesta keskiansiosta Osittaiselle vanhuuseläkkeellä ei ole tulorajoja, se antaa vapaat kädet työntekoon eläkkeen rinnalla. Työskentelyä ei rajoiteta, mutta ei myöskään edellytetä.


title: Eläke

text: Eläkerahastot ovat suuria sijoittajia rahoitusmarkkinoilla. Vuonna 2008 Morgan Stanley arvioiden eläkerahastoissa olevan maailmanlaajuisesti 20 biljoonan Yhdysvaltain dollarin arvosta pääomaa.


title: Eläke

text:
Yksityisiin rahastoihin perustuvissa järjestelmissä rahoitusmarkkinat, mm. pörssikurssit vaikuttavat eläkkeiden kertymiseen, ja ne voivat menettää arvoaan talouden taantumassa.
Työnantajien hallinnoivat rahastot voivat menettää varansa yhtiön konkurssissa, jolloin työntekijät jäävät ilman eläkettä.


title: Eläke

text: Suomen järjestelmässä lakisääteiset eläkkeet ovat tiedossa jo ennen niiden maksamisen alkamista. Eläkettä myös maksetaan koko lopun elinajan. Kerran tienattu eläke ei voi hävitä eläkevakuutusyhtiön tai työnantajan konkurssin vuoksi. Mikäli joku eläkelaitoksista ajautuisi vaikeuksiin, joutuisivat muut yhteisvastuuperiaatteen mukaisesti maksumiehiksi.


title: Eläke

text: Eläkkeelle jäämisen ikä vaihtelee Euroopassa noin 60 ja 72 vuoden välillä. Lähes kaikissa maissa eläkeikiä nostetaan 2010-, 2020- ja 2030-luvuilla. Näitä toimia on perusteltu sillä että keskimääräinen elinaika on kasvanut, ja siitä sama osuus pitäisi tehdä edelleen työtä.


title: Eläke

text: Todellinen eläkkeellejäämisikä on Ranskassa 58,8 vuotta; Saksassa 61,3 vuotta ja Kreikassa 61,7 vuotta ja Britanniassa 62,6. Euroopan nuorimpana jäädään eläkkeelle Sloveniassa, keskimäärin 58,5-vuotiaana.


title: Eläke

text: Eläkeikä on ollut Ranskassa vuodesta 1982 yleinen 60 vuotta, jos sosiaaliturvamaksuja on maksettu 40,5 vuotta, mutta vuonna 2010 hallitus ilmoitti nostavansa sitä 62 vuoteen.


title: Eläke

text: Saksassa eläkeikä on ollut yleinen 65 vuotta, mutta hallitus päätti vuonna 2007 nostaa sen vähitellen 67 vuoteen.


title: Eläke

text: Britanniassa eläkeikä on ollut 65 vuotta miehille ja 60 vuotta naisille, mutta vuonna 2010 aloittanut konservatiivi-liberaalihallitus on ilmoittanut "tarkistavansa" sitä.


title: Eläke

text: Eri eläköitymisikä on käytössä lisäksi mm. Italiassa ja Kreikassa, joissa miehille eläkeikä on 65 vuotta ja naisille 60 ja 62 vuotta.


title: Eläke

text: Vuonna 2017 eläkejärjestelmää uudistettiin niin, että nuoremmilla ikäluokilla eläkeiän alaraja tulee olemaan 65 vuotta. Julkisilla aloilla on ammatilisia ja henkilökohtaisia eläkeikiä, jotka poikkeavat yleisestä eläkeiästä.


title: Eläke

text: Eläkeiän nousu alkoi Suomessa vuonna 2018, jolloin vuonna 1955 syntyneiden eläkeikä oli 63 vuotta ja 3 kuukautta. Eläkeikä nousee ikäluokittain 3 kuukaudella, kunnes saavutetaan 65 vuoden ikä. Vuonna 1965 ja sitä myöhemmin syntyneiden alin vanhuuseläkeikä sidotaan suomalaisten elinikään, joka vahvistetaan lähempänä eläkeikää.


title: Eläke

text: Eläke antaa tyypillisesti turvaa vanhuuden, työkyvyttömyyden tai perheenhuoltajan kuoleman varalta. Suomessa työansiot kerryttävät työeläkettä, ja kansaneläke takaa vähimmäisturvan niille, jotka eivät saa työeläkettä tai joiden työeläke on hyvin pieni. Suomen työeläkelakien, kansaneläkelain ja perhe-eläkelain mukaan voi saada seuraavia eläkkeitä:


title: Eläke

text: Eliniän pidentymisen myötä eläkevuosista on muodostunut uusi ikävaihe, niin sanottu kolmas ikä. Sitä odotetaan ja siihen hakeudutaan.


title: Eläke

text: Suomen eläkejärjestelmää on kritisoitu siitä, että eläkkeitä ei makseta rahastoista vaan suoraan eläkemaksuista. Kritiikkiä puoltaa myös tutkimus.


title: Eläke

text: Joka kolmas yli 75-vuotias nainen on köyhä Suomessa. Monilla kotitöitä tehneillä naisilla on vain kansaneläke. Johtaja Hannu Uusitalon (Eläketurvakeskus) mukaan kansaneläke on jäänyt jälkeen muista tuloista 1980-luvun lopulta alkaen. Heikko eläke on noin 40 000 eläkeläisellä. Eläkeläiset eivät saa osallistua työmarkkinaneuvotteluihin. Heillä ei ole budjettien teossa neuvotteluasemaa eläkkeen inflaatiosuojan varmistamiseksi.


title: Sotilasavustus

text: Sotilasavustus on avustus, joka voidaan maksaa varusmies- tai siviilipalveluksessa olevalle asevelvolliselle ja hänen omaiselleen palvelusajalta. Asevelvollisella tarkoitetaan naista tai miestä, joka on aseellisessa, aseettomassa tai siviilipalveluksessa. Avustuksen saamiseen vaikuttavat asevelvollisen ja avustukseen oikeutetun omaisen palvelusaikana käytettävissä olevat nettotulot.


title: Sotilasavustus

text: Asevelvollisen omaiselle suoritettava avustus koostuu perusavustuksesta, asumisavustuksesta sekä erityisavustuksesta, joilla turvataan kohtuullinen toimeentulo.


title: Sotilasavustus

text: Asevelvolliselle itselleen sotilasavustuksena maksetaan opintolainojen korot, jotka erääntyvät maksettaviksi palvelusaikana, sekä erityisestä syystä asumisavustus hänen käytössään olevasta asunnosta aiheutuviin kohtuullisiin menoihin.


title: Sotilasavustus

text: Sotilasavustusta haetaan Kansaneläkelaitokselta. Sen päätöksistä valitetaan sosiaaliturvan muutoksenhakulautakunnalle.


title: Suomen ympäristöministeriö

text: Suomen ympäristöministeriö () (YM) on hallintoelin, joka vastaa valtioneuvoston ja eduskunnan käsittelyyn tulevien ympäristö- ja asuntoasioiden valmistelusta. Vuoden 2013 lopussa ministeriössä työskenteli 236 vakinaista ja 47 määräaikaista virkamiestä. Ympäristöministeriön tavoitteena on ympäristövastuullinen ja osallisuutta tukeva yhteiskunta, monimuontoinen luonto sekä hyvinvointia edistävä elinympäristö. Ministeriö toimii kansallisesti ja kansainvälisessä yhteistyössä.


title: Suomen ympäristöministeriö

text: Ympäristöhallinnon lähivuosien haasteet ovat hyvän elinympäristön sekä kulutuksen ja tuotannon ekotehokkuuden edellytysten parantaminen, ympäristöstä aiheutuvien terveyshaittojen vähentäminen, luonnon monimuotoisuuden köyhtymisen merkittävä hidastaminen, Itämeren tilan parantaminen sekä ilmastonmuutoksen hillitseminen.


title: Suomen ympäristöministeriö

text: Yhdyskuntien suunnittelua ja rakentamista kehittämällä tavoitellaan hyvinvoinnin kohentumista ja samalla ympäristökuormituksen ja -haittojen vähentymistä. Väestön ikääntyessä on varauduttava erilaisiin asumisen ja yhdyskuntien tarjoamien palvelujen kysynnän muutoksiin.


title: Suomen ympäristöministeriö

text: Ympäristöministeriö aloitti toimintansa 1.10.1983 ja on näin ollen Suomen toiseksi nuorin ministeriö. Sen juuret ovat vuonna 1969 perustetussa vesihallituksessa, jolla oli erittäin voimakas rooli Suomen runsaiden vesistöjen suojelussa. 1960-luvulla luonnonsuojelu oli vielä lapsenkengissä ja Suomessa sen ylin viranomainen oli luonnonsuojeluvalvoja. Kun vesihallintoa kehitettiin, heräsi ajatus koko ympäristöhallinnon kehittämisestä ja ensimmäisen kerran oman ministeriön perustamista esitti Suomen luonnonsuojeluliitto vuonna 1970. Presidentti Urho Kekkonen otti kantaa luonnonsuojeluun vuoden 1970 uudenvuodenpuheessaan nimeämällä alkaneen vuoden teemaksi ympäristön suojelun.


title: Suomen ympäristöministeriö

text: Erilaisten komiteoiden ja työryhmien jälkeen Sorsan hallitus päätti esittää vuonna 1973 laajan ympäristöhallinnon perustamista, jota kuitenkin vastustettiin monilla tahoilla. Rajuimmin asiaa vastaan oli Kuopion lääninhallitus, jonka mielipide kiteytyi lausunnon viimeiseen virkkeeseen: "Varjele meitä sodalta, rutolta ja ympäristöministeriöltä".


title: Suomen ympäristöministeriö

text: Ympäristöhallinnon uudistamista koskeva lakiehdotus hyväksyttiin eduskunnassa ja Sorsan hallitus asetti ministeriöiden toimialajakoa selvittävän keskushallintokomitean. Viimein vuonna 1976 se päätyi esittämään ympäristöministeriön perustamista.


title: Suomen ympäristöministeriö

text: Ministeriötä vastusti voimakkaasti mm. maa- ja metsätalousministeriö, joka ehdotti itsensä muuttamista myös ympäristöasioista vastaavaksi superministeriöksi, luonnonvarainministeriöksi. MMM:n mielestä ehdotus ympäristöministeriöstä oli "kummallinen, omalaatuinen, täysin asiaton, hämärä ja keinotekoinen". Sen sijaan sisäasiainministeriöstä löytyi kannatusta uudelle toimijalle, vaikka se menettäisikin ympäristöasioiden lisäksi myös asuntohallinnon.


title: Suomen ympäristöministeriö

text: Vielä vuonna 1977 taistelu oli hyvin voimakasta puolin ja toisin, kun maa- ja metsätalousministeriö esitti edelleen ympäristöasioiden siirtämistä sisäasiainministeriöstä itselleen sekä uuden luonnonvarain- ja ympäristönsuojeluministeriön perustamista. Lisäksi vesihallitus esitti sen muuttamista ympäristönsuojelun keskusvirastoksi.


title: Suomen ympäristöministeriö

text: Perustamisen eteneminen oli hidasta, sillä ympäristöasioista vastaava ministeri vaihtui usein eri hallituksissa. Vasta Koiviston II hallituksessa oli yksi ja sama ministeri, Johannes Koikkalainen, kaikkien ympäristöasioiden takana. Sorsan II:n hallituksen aloittamalla ja Koiviston II:n hallituksen jatkamalla työryhmällä oli tavoitteena ympäristöhallinnon uudistaminen ministeriöajatuksen pohjalta. Sorsan III hallitus päätti viimein vuonna 1982 esittää ministeriön perustamista, minkä eduskunta hyväksyi äänin 124-51. Vielä ennen tätä kiisteltiin sekä hallituksessa että eduskunnassa siitä, pitäisikö perustaa suppeampi ympäristönsuojeluministeriö vai laajempi ympäristöministeriö, jolle kuuluisi ympäristön- ja muun luonnonsuojelun lisäksi kaavoitus-, rakennus- ja asuntotoimi.


title: Suomen ympäristöministeriö

text: Äänestyksessä hallituksen ja opposition väliset rintamalinjat repesivät molemmin puolin. Ministeriö perustettiin kansanrintamahallituksen vasemmistoryhmien sekä pääoppositiopuolue Kokoomuksen äänillä. Sen sijaan hallituspuolueista Keskusta ja RKP äänestivät hanketta vastaan.


title: Suomen ympäristöministeriö

text: Ensimmäiseksi ympäristöministeriksi nimitettiin SDP:n Matti Ahde, joka oli aloittanut Sorsan IV:n hallituksen sisäasiainministerinä viisi kuukautta aikaisemmin. Uusi ministeriö ja sen johdossa ollut ympäristöasioissa kokematon ministeri herättivät vahvoja epäluuloja. Ympäristöministeriö sai pilkkanimen kuristusministeriö, jota syytettiin vuoron perään maaseudun autioittamisesta, kapasiteetin puutteesta, täsmentämättömistä ja järjettömistä suojeluvaatimuksista sekä asioiden tarpeettomasta ruuhkauttamisesta.


title: Suomen ympäristöministeriö

text: Ministeri Ahde rakensi ministeriöstään nopeasti hovikelpoisen ja kehittyi itsekin samalla virkamiestensä kovassa koulussa ympäristöalan asiantuntijaksi. Ahde onnistui luomaan luottamusta herättävän yhteistyöverkoston yhteiskunnan muihin toimijoihin, mikä varmisti ympäristöministeriön kehittymisen uskottavaksi viranomaiseksi.


title: Suomen ympäristöministeriö

text: Luonnon- ja ympäristönsuojelun ensimmäisiä mittavia askeleita otettiin runsaasti Ahteen nelivuotiskaudella. Konkreettisia saavutuksia olivat mm. Ounasjoen erityissuojelu, mittavan soidensuojelualueiden verkoston perustaminen, asetukset useiden kasvien ja eläinlajien rauhoittamisesta sekä toimenpiteet liikenteen päästöjen rajoittamiseksi.


title: Suomen ympäristöministeriö

text: Ahteen aikana Suomi solmi Neuvostoliiton kanssa sopimuksen ympäristönsuojelun yhteistyöstä sekä liittyi sopimuksiin Etelämantereen sekä kulttuuri- ja luonnonperinnön suojelemiseksi. Valtioneuvosto teki periaatepäätöksen jätteiden hyödyntämisestä vuonna 1986 ja kahta vuotta aikaisemmin valmistui Riihimäelle ongelmajätteiden käsittelylaitos.


title: Suomen ympäristöministeriö

text: Hallintoasioiden merkittävin vuosi oli 1986, jolloin vesihallitus liitettiin ympäristöministeriön organisaatioon.


title: Suomen ympäristöministeriö

text: Sorsan hallituksen tilalle nimitettiin Holkerin sinipunahallitus vuoden 1987 vaalien jälkeen. Ympäristöministerin salkku jäi SDP:n haltuun ja sen sai kansanedustaja Kaj Bärlund. Demarien ruotsinkieliseen siipeen kuulunut ministeri istui koko hallituksen nelivuotiskauden, mutta jäi siltikin tuntemattomaksi suurelle yleisölle.


title: Suomen ympäristöministeriö

text: Bärlund oli ministerinä voimakkaan taloudellisen kasvun aikana, jolloin talouden pyörät kulkivat vinhasti ylikuumenemisen asteelle saakka. Ekoaatteesta tuli muotia, minkä ansiosta talouselämä "vihertyi" ja ympäristöystävällisyydestä tuli myyntivaltti taakan sijasta.


title: Suomen ympäristöministeriö

text: Yksi merkittävimmistä asioista Bärlundin toimikaudella olivat ns. metsäsodat. Ympäristöaktivistit saivat aikaiseksi kahakoita metsänhakkuutyömailla Kessissä, Murhijärvellä ja Talaskankaalla. Varsinkin toiminta metsähallituksen Talaskankaan hakkuutyömaalla sai runsaasti valtakunnallista julkisuutta ja se herättikin vilkkaan keskustelun metsien monimuotoisuudesta sekä vanhojen aarnimetsien säilyttämisestä jälkipolville.


title: Suomen ympäristöministeriö

text: Ympäristöministerin salkun painoarvo on ollut hyvin erilainen eri hallituksissa. Ministeriölle kuuluvilla asuntoasioilla on monesti lihotettu muiden ministereiden salkkuja. Vanhasen ja Jäätteenmäen kabineteissa asuntoasioista on vastannut alue- ja kuntaministeri Hannes Manninen. Lipposen I:ssä asuntoasioista päätti STM Sinikka Mönkäre ja Lipposen II:ssa 2. valtiovarainministeri Suvi-Anne Siimes. Ahon hallituksessa ympäristöministereitä oli kerrallaan kaksi. Sirpa Pietikäinen oli vastuussa koko hallituskauden ympäristöasioista ja asuntoasioista piti huolen ensin Pirjo Rusanen sekä hänen jälkeensä Anneli Taina.


title: Elof Hellquist

text: Gustaf Elof Hellquist (26. kesäkuuta 1864 Norrköping – 7. maaliskuuta 1933 Lund) oli ruotsalainen kielitieteilijä, jonka tunnetuin teos on ruotsin etymologinen sanakirja "Svensk etymologisk ordbok" vuodelta 1922. Hellquist toimi professorina Lundin yliopistossa vuosina 1914–1929.


title: Heinrich Heine

text: Christian Johann Heinrich Heine (alk. Chaim Harry Heine; 13. joulukuuta 1797 Düsseldorf – 17. helmikuuta 1856 Pariisi) oli yksi 1800-luvun tärkeimmistä saksalaisista runoilijoista.


title: Heinrich Heine

text: Heine syntyi juutalaisperheeseen Düsseldorfissa, joka tuohon aikaan kuului Preussin kuningaskuntaan. Vuodesta 1831 Heine asui Pariisissa, koska häntä ei syntyperänsä ja poliittisten mielipiteidensä vuoksi suvaittu Saksassa. Teoksessaan "Saksanmaa: Talvinen tarina" hän pilkkasi kärkevästi oman aikansa Saksaa, mutta taustalla oli isänmaallisuus ja halu saada aikaan muutos parempaan. Heine meni naimisiin ranskalaisen maalaistytön kanssa ja antoi tälle nimeksi Mathilda, koska ei voinut sietää alkuperäistä nimeä.


title: Heinrich Heine

text: Heine vietti boheemia elämää rikkaalta sukulaiselta saamiensa rahojen turvin. Samaan aikaan hänen avioliittonsa oli kuitenkin koetuksella. Runoissaan Heine kertoo toisaalta syntisistä öistä rakastajattariensa kanssa, toisaalta kauniista rakkaudesta vaimoonsa. Heinen kerrotaan myrkyttäneen mustasukkaisuuden takia vaimonsa papukaijan. Heine itse kuoli epäselvissä oloissa todennäköisesti lyijymyrkytykseen. Tapausta epäillään murhaksi.


title: Heinrich Heine

text: Düsseldorfin kaupunki jakaa joka toinen vuosi arvostetun Heinrich Heine -palkinnon, jonka arvo on 50 000 euroa.


title: Heinrich Heine

text: Robert Schumann on säveltänyt lukuisia liedejä Heinen runojen teksteihin. Tunnetuimmat näistä ovat laulusarjat "Dichterliebe" ja "Liederkreis", jotka kuuluvat Franz Schubertin liedien ohella maailman tunnetuimpiin lauluteoksiin.


title: Heinrich Heine

text: Heineltä on peräisin tunnettu sitaatti:


title: Jani Liimatainen

text: Jani Allan Kristian Liimatainen (s. 9. syyskuuta 1980 Kemi, Suomi) on suomalainen muusikko, joka tunnetaan parhaiten metalliyhtye Sonata Arctican entisenä kitaristina. Nykyään Liimatainen soittaa perustamassaan Cain’s Offering -yhtyeessä. Liimataisen soittotyyli tunnetaan hyvin pikkutarkasta ja juoksuttelevasta soolo- ja riffityöskentelystä.


title: Jani Liimatainen

text: Jani Liimatainen aloitti kitaransoiton noin 12-vuotiaana. Myöhemmin hän perusti yhdessä kemiläisten nuorten kanssa Tricky Beans -yhtyeen. Yhtye otti vuonna 1999 käyttöön nimen Sonata Arctica.


title: Jani Liimatainen

text: Liimatainen oli Sonata Arctican perustajajäsen ja esiintyi yhtyeen studioalbumeilla "Ecliptica", "Silence", "Winterheart’s Guild", "Reckoning Night" ja "Unia" sekä yhtyeen neljällä EP-levyllä ja kahdella livealbumilla vuosina 1999–2007. Sonata Arctican neljäs studioalbumi "Reckoning Night" sisältää Liimataisen säveltämän ja sanoittaman kappaleen ”My Selene”. Liimatainen erotettiin Sonata Arcticasta asevelvollisuusepäselvyyksien vuoksi toukokuussa 2007.


title: Jani Liimatainen

text: Sonata Arctican ohella Liimatainen kuului vuosina 2001–2004 Altaria-yhtyeeseen. Häntä kuullaan yhtyeen "Invitation"- ja "Divinity"-albumeilla, joista "Divinityllä" on hänen säveltämänsä ja sanoittamansa kappaleet ”Unchain the Rain” ja ”Falling Again”. Liimatainen soitti molemmille albumeille myös kosketinsoittimia.


title: Jani Liimatainen

text:
Nykyään Liimatainen soittaa kitaraa perustamassaan Cain’s Offering -yhtyeessä, jonka ensimmäinen albumi "Gather the Faithful" ilmestyi syksyllä 2009.
Toinen albumi "Stormcrow" julkaistiin toukokuussa 2015. Liimatainen on yhtyeen tuottaja ja pääasiallinen lauluntekijä.


title: Jani Liimatainen

text: Liimatainen myös keikkailee Stratovariuksen ja Cain’s Offeringin laulajan Timo Kotipellon kanssa Kotipelto & Liimatainen -duona. Kaksikko julkaisi akustisen "Blackoustic"-coveralbumin lokakuussa 2012. Levy sisältää myös yhden Liimataisen tekemän uuden kappaleen ”Where My Rainbow Ends”.


title: Jani Liimatainen

text: Liimataisella on kemiläisen rumpalin Risto Koskisen kanssa yhtye nimeltä Sydänpuu, jossa hän laulaa sekä soittaa kitaraa, bassoa ja koskettimia. Yhtye perustettiin vuonna 2004 ja se on toistaiseksi julkaissut kaksi singleä ja demoja. ”Malja”-single julkaistiin vuonna 2013.


title: Jani Liimatainen

text: Liimatainen toimii myös Antti Railion keikkakitaristina ja soitti osan Railion "Vieras maa" -albumin kitaroista. Vuosina 2015 ja 2017 Liimatainen on toiminut kitaristi-laulaja Ville Frimanin tuuraajana Insomniumin kiertueilla.


title: Jani Liimatainen

text: Vuonna 2016 Liimatainen aloitti yhteistyön entisen Nightwish-laulajan Anette Olzonin kanssa, mistä syntyneen The Dark Element -projektin esikoisalbumi ilmestyi marraskuussa 2017.


title: Jani Liimatainen

text: Liimatainen oli mukana myös Dream Asylum -nimisessä yhtyeessä.


title: Jani Liimatainen

text: Liimatainen on säveltänyt Sturm und Drang -yhtyeelle kappaleen "River Runs Dry".


title: Jani Liimatainen

text: Liimatainen sanoitti suurimman osan Arion-yhtyeen "Last of Us" -debyyttialbumin kappaleista.


title: Jani Liimatainen

text: Stratovarius-yhtyeen "Nemesis"-albumilla on kaksi kappaletta, joiden säveltämiseen ja sanoittamiseen Liimatainen osallistui: ”If the Story Is Over” ja ”Out of the Fog”.


title: Jani Liimatainen

text: Lokakuussa 2007 Liimatainen soitti kitaraa Paul Di’Annon taustayhtyeessä laulajan Suomen-kiertueella.


title: Jani Liimatainen

text: Hän on myös vieraillut Celestyn "Reign of Elements" -albumilla kappaleessa ”Revenge” ja Human Templen "Insomnia" -albumilla kappaleessa ”Animal”.


title: Jani Liimatainen

text: Liimatainen opiskeli vuosina 2013–2014 Lappia-konservatoriossa lauluntekemistä.


title: Jani Liimatainen

text: Liimatainen kirjoittaa "Jani Hates You All" -nimistä blogia. Blogin nimi on kunnianosoitus "Californication"-sarjan Hank Moodylle.


title: Krist Novoselic

text: Krist Anthony Novoselic (s. 16. toukokuuta 1965) on yhdysvaltalainen rockmuusikko. Hän syntyi Comptonissa, Kaliforniassa. Hänen vanhempansa olivat Kroatiasta peräisin olevia maahanmuuttajia. 2,01 metriä pitkä Novoselic tunnetaan parhaiten Nirvana-yhtyeen basistina ja perustajajäsenenä. Nykyään hän soittaa punk-yhtyeessä Flipper, jossa hän on soittanut vuodesta 2006 lähtien.


title: Krist Novoselic

text: Nuorena Novoselic muutti Kroatiaan asumaan sukulaistensa kanssa. Samoihin aikoihin hän alkoi kuunnella punkia, esimerkiksi Sex Pistolsia ja Ramonesia. Kun Novoselic jonkin ajan kuluttua palasi Yhdysvaltoihin, hän tapasi Kurt Cobainin. He perustivat vuonna 1987 yhdessä Nirvanan, jossa Novoselic toimi basistina. Yhtye hajosi Cobainin tehtyä itsemurhan 5. huhtikuuta 1994. Sen jälkeen Novoselic perusti yhtyeen nimeltään Sweet 75, joka ei herättänyt juurikaan kiinnostusta. Senkin jälkeen hän on toiminut lukuisissa yhtyeissä, mutta on jättäytynyt pois julkisuudesta. Tällä hetkellä hän vaikuttaa Flipper-nimisessä punk-yhtyeessä. Novoselic on myös erittäin aktiivinen politiikan saralla.


title: Ranma ½

text: Ranma ½ () on Rumiko Takahashin luoma, Suomessakin vuodesta 2003 julkaistu manga-sarja. Sarjan keskushenkilö on nuori taistelulajien taitaja Ranma Saotome. Hän on tarinan alkaessa pudonnut harjoitusmatkallaan Kiinassa taikalähteeseen, minkä seurauksena hän muuttuu aina tytöksi, kun hän joutuu kosketuksiin kylmän veden kanssa. Hänen isänsä Genma Saotome putosi myös taikalähteeseen, ja muuttuu kylmässä vedessä pandaksi. Muita avainhahmoja ovat dōjōn omistava Tendon perhe, jonka nuorin tytär Akane on kihlattu vasten tahtoaan Ranman kanssa.


title: Ranma ½

text: Vaikka sarja käsittelee taistelulajeja, se on pitkälti huumoripitoinen, eikä sarjassa ole kovinkaan selkeästi havaittavaa juonta, vaan se painottuu enemmän toimintaan ja hahmoihin. Tämä on Rumiko Takahashin shōnen-mangojen tyypillinen piirre.


title: Ranma ½

text: Kuten muistakin suosituista mangoista, myös Ranma ½:sta on luotu animesarja sekä useita OVA-elokuvia.


title: Ranma ½

text: Japanissa sarja ilmestyi vuosina 1987–1997 Shōnen Sunday -lehdessä ja se koottiin myöhemmin 38. tankōbon-kirjaksi. Egmont Kustannus on kustantanut sarjan kaikki 38 osaa suomeksi.


title: Ranma ½

text: Ranma 1/2 oli keskeinen mangan läpimurrossa Eurooppaan alkaessaan ilmestyä englanniksi 1993. Suomessa se oli egmontin ensimmäinen mangajulkaisu alkaessaan ilmestyä vuonna 2003.Ranma Saotome


title: Ranma ½

text: Akane Tendo


title: Ranma ½

text: Ryoga Hibiki


title: Ranma ½

text: Genma Saotome


title: Ranma ½

text:
Nodoka Saotome
Shampoo


title: Ranma ½

text: Tatewaki Kuno


title: Ranma ½

text: Ukyo Kuonji


title: Ranma ½

text: Kodachi "Musta Ruusu" Kuno


title: Ranma ½

text: Nabiki Tendo


title: Ranma ½

text: Kasumi Tendo


title: Ranma ½

text: Soun Tendo


title: Ranma ½

text: Mousse


title: Ranma ½

text: Cologne


title: Ranma ½

text: Tohtori Tofu


title: Ranma ½

text: Happosai


title: Ranma ½

text: Hinako Ninomiya


title: Ranma ½

text: Hikaru Gosunkugi


title: Ranma ½

text: Furinkanin koulun rehtori


title: Wario

text: Wario on kuvitteellinen hahmo Nintendon "Mario"-videopelisarjassa. Peleissä hahmo esiintyi ensimmäistä kertaa pelin "" viimeisenä pahiksena. Vuonna 1993 hän sai oman pelinsä nimeltään "". Tästä lähti käyntiin Warion oma tasohyppelypelien sarja, joka on jo edennyt neljänteen osaan: "Wario Land 4". Pelisarja on ylittänyt Marion suosion Nintendon Game Boy -käsikonsolin pääasiallisena tasoloikkasankarina. Wiille on ilmestynyt Wario Land -pelisarjan uusin osa , missä on Production I.G.:n tekemiä anime-välinäytöksiä.


title: Wario

text: Wario on hyvin tyypillinen antisankari. Hän ei taistele pahiksia vastaan auttaakseen muita, kuten Mario. Wario tavoittelee vain omaa etuaan (yleensä lähinnä suuria summia rahaa tai aarteita), mutta sivullisetkin saattavat joskus hyötyä Warion toimista. Vaikka Wario onkin liero, hän on äärimmäisen vahva ja hänellä on joukko omia supervoimia.


title: Wario

text: Vastoin yleistä uskomusta Wario ei ole Marion isän Shigeru Miyamoton luomus vaan hahmo esiintyi aluksi pelissä Super Mario Land 2: 6 Golden Coins sekä "Nintendo Power" -lehden sarjakuvissa. Hahmosta tuli niin suosittu, että siitä päätettiin tehdä pysyvästi osa Marion hahmokaartia. Wario on eräänlainen kieroutunut versio Mariosta. Hänellä on turvonnut nenä, suippokorvat, sinertävät silmänalukset, ilkeä virne ja W:n muotoiset viikset. Hänen asunsa on samanlainen kuin Mariolla värejä sekä paidan hihojen pituutta lukuun ottamatta.


title: Wario

text: Warion nimi on japaninkielinen sanaleikki. Se on yhdistelmä sanoista "Mario" ja "warui" (paha). Englannin kielessä nimi sisältää sanan "war" () joka kuvastaa jossain määrin hahmon sotaisaa luonnetta. Lisäksi hänen nimensä ensimmäinen kirjain on W, joka näyttää käännetyltä M-kirjaimelta.


title: Praia

text: Praia on Kap Verden pääkaupunki. Sen asukasluku vuoden 2000 virallisessa väestönlaskennassa oli 94 757, vuoden 2010 laskennallinen luku on 132 042.


title: Praia

text: Kaupunki sijaitsee Santiagon, Kap Verden suurimman saaren, kaakkoisrannikolla. Välimatkaa itään Senegalin rannikolle on noin 600 kilometriä.


title: Praia

text: Praia on satamakaupunki ja maan suurin kaupunki sekä liike-elämän keskus. Siellä harjoitetaan myös kalastusta. Lähistöllä on turistirantoja.


title: Aerosmith

text: Aerosmith on yhdysvaltalainen hard rock -yhtye, joka perustettiin vuonna 1970 Massachusettsissa. Aerosmith on myynyt maailmanlaajuisesti yli 150 miljoonaa levyä.


title: Aerosmith

text: Vuonna 1964 Steven Tyler perusti New Hampshiressa oman yhtyeensä, The Strangeursin, joka muutti myöhemmin nimensä Chain Reactioniksi. Samoihin aikoihin Joe Perry ja Tom Hamilton perustivat yhdessä oman yhtyeensä, Jam Bandin, joka soitti pääasiassa bluespainotteista musiikkia. Syyskuussa Hamilton ja Perry muuttivat Bostoniin, missä he tutustuivat rumpali Joey Krameriin, joka suositteli Steven Tyleria yhtyeen laulajaksi. Kramer oli aina halunnut soittaa Tylerin kanssa samassa yhtyeessä, muttei koskaan ollut kehdannut kysyä tätä omaan projektiinsa. Berklee College of Musicissa tuolloin opiskellut Kramer keskeytti opintonsa liittyäkseen Jam Bandin rumpaliksi. Chain Reaction ja Jam Band soittivat vuonna 1970 samalla klubikeikalla. Tyler piti Jam Bandin soitosta, ja ehdotti yhtyeiden yhdistämistä, jota harkittiin varsin pitkään. Tyler, joka oli soittanut yhtyeessä rumpuja ja laulanut taustoja, sanoi liittyvänsä yhtyeeseen mikäli saisi toimia yhtyeen keulakuvana ja laulajana. Muut jäsenet suostuivat ehdotukseen, ja yhtye oli koossa.


title: Aerosmith

text: Yhtyeen jäsenet eivät kuitenkaan aloittaneet välitöntä soittoharjoittelua, vaan kuluttivat iltapäivänsä käyttämällä marihuanaa ja katsellen "The Three Stoogesin" uusintakierrosta televisiosta. Eräänä iltana Joey Kramer muisti nimen Aerosmith, sillä hän oli kirjoitellut sanoja opiskellessaan käytännössä jokaiseen vihkoon ja kirjaansa. Sanan hän oli muistanut kuunnellessaan Harry Nilssonin albumia "Aerial Ballet". Nimen kuullessaan yhtyeen muut jäsenet olivat kuitenkin täysin ymmällään nimen alkuperäismerkityksestä, sillä he luulivat sen viittaavan Sinclair Lewisin novelliin ”Arrowsmith”, jonka heistä jokainen oli joutunut lukemaan opiskellessaan kielioppia high schoolissa. Nimeen päädyttiin vasta, kun ehdotukset The Bananas ja Spike Jones oli todettu kelvottomiksi.


title: Aerosmith

text: Pian Ray Tabano, Steven Tylerin lapsuudenystävä, liittyi yhtyeen rytmikitaristiksi, ja täydennetyllä kokoonpanolla Aerosmith aloitti esiintymiset paikallisilla klubeilla. Ensimmäisen julkisen esiintymisensä Aerosmith teki Nipmuc Regional High Schoolin juhlasalissa vuonna 1970. Vuonna 1971 Tabano kuitenkin korvattiin Brad Whitfordilla, joka oli kotoisin Massachusettsissa sijaitsevasta Redingin kaupungista.


title: Aerosmith

text: Ennen Aerosmith-nimen vakiintumista ja yhtyeen täydentymistä toisella kitaristilla vuonna 1971 yhtye oli jo saavuttanut paikallisilla esiintymisillään jonkin verran suosiota. Vuonna 1972 yhtye solmi promootiosopimuksen Frank Connellyn kanssa, ja samalla he saivat myös managereikseen David Krebsin ja Steve Leberin. Leber ja Krebs myös kutsuivat Clive Davisin, levy-yhtiö Columbia Recordsin johtajan, katsomaan yhtyeen esiintymistä Max’s Kansas City -yökerholle New Yorkiin. Aerosmithin ei olisi edes tuona iltana pitänyt soittaa, mutta he saivat lunastettua esiintymisajan näyttääkseen kykynsä Davisille, joka suostui tekemään sopimuksen yhtyeen kanssa. Aerosmith allekirjoitti vuoden 1972 puolivaiheilla levytyssopimuksen Columbia Recordsin kanssa, ja debyyttialbumi "Aerosmith" julkaistiin tammikuussa 1973. Albumi oli pääasiassa suoraviivaista, bluesvaikutteista rockia, ja loikin pohjatyötä yhtyeelle tavaramerkiksi muodostuneesta musiikkityylistä. Albumilta julkaistiin kaksi singleä, "Mama Kin" ja "Dream On", joista jälkimmäinen saavutti korkeamman listasijoituksen ollen kuitenkin vasta sijalla 59. Billboard Hot 100 -singlelistalla. Suuremmaksi hitiksi se nousikin vasta vuonna 1976 uudelleenjulkaisun muodossa.


title: Aerosmith

text: Vaikka "Mama Kin" ei saavuttanut suosiota singlen muodossa, se sai paljon soittoaikaa rockradioasemilla ja siitä muodostui yksi Aerosmithin konserttien vakiokappaleista. RIAA myönsi yhtyeelle albumista kultalevyn, kun se ylitti puolen miljoonan myydyn äänitteen rajan 11. syyskuuta 1975. Tuplaplatinastatuksen albumi sai vuonna 1986 ylittäessään kolmen miljoonan myydyn kappaleen rajan.


title: Aerosmith

text: Maaliskuussa 1974 kiertueen jälkeen julkaistiin yhtyeen toinen studioalbumi "Get Your Wings". Yhdysvalloissa albumi saavutti kultarajan 18. huhtikuuta 1976, ja kolminkertaiseen platinamyyntiin se ylsi vuonna 2001. Albumi tuotti rockradioon hitit "Same Old Song And Dance" ja "Train Kept A-Rollin'", joka oli alun perin in kappale. Lisäksi albumi tuotti myös fanien suosikeiksi muodostuneet kappaleet "S.O.S. (Too Bad)", "Seasons of Wither" ja "Lord of the Thighs".


title: Aerosmith

text: Yhtyeen lopullinen läpimurto tapahtui vuonna 1975 studioalbumin "Toys in the Attic" myötä. Aerosmith nousi kansainväliseksi tähdeksi musiikkialalla ja oli kova haastaja Led Zeppelinin ja The Rolling Stonesin kaltaisille rockjäteille. Alun perin Aerosmithin ei kuitenkaan uskottu saavuttavan Rolling Stonesin kaltaista menestystä, ja toisinaan fyysisestä samankaltaisuudestaan tunnistetut vokalistit Steven Tyler ja Rolling Stonesin Mick Jagger kokivat pilkkaa niin medialta kuin muultakin musiikkialan vaikuttajilta. "Toys in the Attic" osoitti kuitenkin väitteet perättömiksi saadessaan valtaisan suosion, ja sen singlet Sweet Emotion, Walk This Way ja Dream On, joka julkaistiin uudelleen, saavuttivat suosiota niin rockradiossa kuin listoilla. Sweet Emotion nappasi yhtyeen historian ensimmäisen listapaikan Top 40 -osastolla, Walk This Way sai radiosoittoa mutta nousi suurempaan suosioon vasta 1977, ja Dream On nousi listalla kuudennelle sijalle.


title: Aerosmith

text: Aerosmith palasi levyttämään uutta studioalbumiaan helmikuussa 1976. Äänitykset saatiin päätökseen varsin nopeasti, ja yhtyeen neljäs studioalbumi "Rocks" julkaistiin saman vuoden toukokuussa, ja se saavutti platinarajan jo saman vuoden heinäkuussa. Kuten "Toys in the Attic", myös "Rocks" noteerataan useasti koko hard rock -genren parhaimmistoon, ja kumpainenkin on myös listattu Rolling Stone -lehden 500 Greatest Albums of All Time -listalle. Lisäksi muun muassa Guns N’ Rosesissa, Mötley Crüessa ja Metallicassa vaikuttaneet muusikot ovat kertoneet albumien olleen heille suuri inspiraation lähde. "Rocksin" siivittämän suosion myötä yhtye jatkoi aktiivista konsertointia, mutta tällä kertaa toimi pääesiintyjänä sekä stadion- että festivaalitapahtumissa.


title: Aerosmith

text: Seuraava studioalbumi, vuoden 1977 "Draw the Line", ei ollut yhtä suuri menestys kaupallisesti, eikä se nauttinut kriitikoiden suurta suosiota toisin kuin muutama edeltäjänsä. Albumi kuitenkin ylitti kultalevyrajan 9. joulukuuta 1977, ja platinaan se ylsi vain neljä päivää myöhemmin. Lisäksi singlenä julkaistu "Draw The Line" osoittautui hitiksi myös seuraajansa "Kings and Queensin" sijoittuessa sen vanavedessä Yhdysvaltain singlelistoille. Vaikka albumin myyntiluvut olivatkin kiitettävät, yhtyeen jäsenten päihdeongelmat ja nopeatahtinen elämä kiertueiden ja levytysten parissa alkoivat polttaa Aerosmithin jäseniä loppuun. 1970-luvun loppupuolella yhtye jatkoi edelleen aktiivista konsertoimista, mutta päätti pitää välivuoden uuden studiomateriaalin julkaisemisesta. Joka tapauksessa "Live! Bootleg" -livealbumi julkaistiin vuonna 1978 tuplalevynä tyydyttämään fanien nälkää, ja kriitikot arvostivat albumia koska se kuvasi Aerosmithin raakana lavaesiintyjänä. Samaan aikaan Steven Tyler ja Joe Perry saivat lisänimityksen "The Toxic Twins" johtuen heidän päihteidenkäytöstään lavalla ja sen ulkopuolella.


title: Aerosmith

text: Kun Aerosmith nauhoitti kuudetta studioalbumiaan vuonna 1979, kitaristi Joe Perry jätti yhtyeen ja perusti omaa nimeään kantavan yhtyeensä, The Joe Perry Projectin. Perry korvattiin väliaikaisesti yhtyeen pitkäaikaisella ystävällä ja laulunkirjoittajanakin kunnostautuneella Richard Supalla, joka jatkoi yhteistyötään Aerosmithin kanssa myöhemmin nimenomaan kappaleiden kirjoittamisen parissa. Jimmy Crespo hankittiin kuitenkin yhtyeen pääasialliseksi kitaristiksi, ja "Night in the Ruts" -studioalbumin nauhoitukset saatiin vihdoin vietyä päätökseen. Albumi osoittautui kuitenkin kaupalliseksi flopiksi, eikä saavuttanut suurta suosiota pudoten pois listoilta varsin nopeasti. Platinarajaan albumi ylsi vasta vuonna 1994. Albumin ainoana singlenä julkaistu, alun perin The Shangri-Las -yhtyeen levyttämä kappale Remember (Walking in the Sand)" oli sekin pettymys päätyen listasijalle 67.


title: Aerosmith

text: Aerosmith päätti jatkaa kiertue-elämää uudella kokoonpanollaan, mutta vuonna 1981 yhtyeen suosio oli jo laskenut. Koska uusi materiaali ei ollut saanut suosiota kuuntelijoiden keskuudessa, yhtye julkaisi kokoelma-albumin "Greatest Hits", joka ylitti 11-kertaisen platinamyynnin 13. joulukuuta 2007. Myöhemmin vuonna 1980 laulaja Steven Tyler joutui vakavaan moottoripyöräonnettomuuteen, joka vei hänet kahden kuukauden välittömään sairaalahoitoon, ja epäsi Aerosmithin mahdollisuudet tehdä loppuvuodeksi suunniteltuja konsertteja. Vuonna 1981 yhtye kärsi jälleen uuden takaiskun Brad Whitfordin lähtiessä yhtyeestä. Nauhoitettuaan "Lightning Strikes" -kappaleen kitaraosuudet Whitford jätti yhtyeen, ja Rick Dufay palkattiin uudeksi kitaristiksi. "Rock in a Hard Place", Aerosmithin seitsemäs pitkäsoitto, julkaistiin vuonna 1982. Se oli kuitenkin parin aiemman tuotoksen tapaan heikohko, yhden hittisinglen albumi.


title: Aerosmith

text: Alkuperäisellä, klassisella kokoonpanolla toteutettu Back in the Saddle Tour -kiertue oli menestyksekäs paluukiertue, jonka tiimoilta nauhoitettiin myös livealbumi "Classics Live II". Tämän jälkeen yhtye allekirjoitti levytyssopimuksen Geffen Recordsin kanssa ja alkoi työstää uutta comeback-albumiaan. Levy-yhtiön vaihdoksesta huolimatta myös Aerosmithin vanha levy-yhtiö Columbia Records pääsi hyötymään Aerosmithin comeback-kuumeesta julkaisemalla kokoelmalevyn "Gems" sekä "Classics Live" -albumit yhdessä paketissa.


title: Aerosmith

text: Kun sopimus Geffenin kanssa oli sinetöity vuonna 1985, yhtyeen uutta studioalbumia alettiin työstää välittömästi. 9. marraskuuta 1985 julkaistu "Done with Mirrors" -studioalbumi saavutti kuitenkin vain kultalevyrajan ja sai joitakin positiivisia arvosteluita, mutta epäonnistui erityisesti siinä, ettei se tuottanut yhtään hittisingleä tai levittänyt laajaa kiinnostusta. Albumin ehkä tunnetuin kappale, "Let The Music Do the Talking", oli sekin alun perin Joe Perry Projectin kappale. Studioalbumien vähäisestä suosiosta huolimatta yhtyeen konsertit olivat edelleen loppuunmyytyjä ja "Done with Mirrorsia" tukenut menestyksekäs kiertue päätettiin vasta 1986. Samana vuonna Tyler ja Perry vierailivat myös Run-D.M.C:n tekemällä cover-versiolla kappaleesta "Walk This Way". Kappaletta kehuttiin, sillä se yhdisti sulavasti rockin ja hip hopin musiikkigenret keskenään, ja se saavutti Yhdysvaltain singlelistalla neljännen sijan.


title: Aerosmith

text: Vaikka Aerosmith olikin palannut menestyksen makuun, yhtyeen jäsenten huumeongelmat olivat edelleen hidasteena. Vuonna 1986 Tyler pääsi vieroitushoidosta. Myös muut yhtyeen jäsenet päättivät lähteä vieroitushoitoon yhtyeen managerin Tim Collinsin suosituksesta. Collins lupasi, että hän tekisi Aerosmithistä vuoteen 1990 mennessä maailman menestyvimmän yhtyeen, mikäli muutkin jäsenet kävisivät menestyksekkäästi vieroitushoidossa. Kun kaikki jäsenet oli saatu kuiville päihteistä, alkoi kova työstäminen seuraavaa albumia varten.


title: Aerosmith

text: "Permanent Vacation" -studioalbumi julkaistiin pitkän työstön jälkeen loppuvuodesta 1987. Albumi nousi välittömäksi hitiksi, ja siitä tuli yhtyeen parhaiten tuottanut studioalbumi yli vuosikymmeneen, kun se myi yli viisi miljoonaa kappaletta Yhdysvalloissa. Kaikki sen kolme singlejulkaisua ("Dude (Looks Like a Lady)", "Rag Doll" ja "Angel") saavuttivat kotimaassaan paikan Top 20-singlelistalla. Albumin julkaisun jälkeen yhtye lähti kiertueelle Geffenin toisen jättiartistin, Guns N' Rosesin kanssa. Kiertueen aikana Aerosmith kohtasi kuitenkin uuden haasteen: sen jäsenten täytyisi pysyä erossa päihteistä, sillä Guns N' Rosesin jäseniä ei tunnettu pelkästään musiikistaan vaan enemmänkin päihdesekoiluistaan.


title: Aerosmith

text: Jopa "Permanent Vacationiakin" suositumpi albumi, seuraaja "Pump" julkaistiin syyskuussa 1989. Sen kolme Top 10-singleä ("What It Takes", "Janie's Got A Gun" ja "Love in an Elevator") uudistivat Aerosmithin asemaa maailman rockhuippujen joukossa. "Pump" oli niin kaupallinen kuin kritiikillinenkin menestys, tuottaen useamman musiikkivideon joita Music Television pyöritti tiuhaan tahtiin 1980-luvun lopulla. Lisäksi yhtye palkittiin sen uran ensimmäisellä Grammy-palkinnolla singlejulkaisusta "Janie's Got a Gun". Lisäksi albumin nauhoitusprosessi julkaistiin fanien nähtäväksi VHS-julkaisulla "The Making of Pump". Lisäksi albumin singlejulkaisuiden musiikkivideot koottiin videokokoelmalle "Things That Go Pump in the Night". Kokoelmanauha myikin varsin nopeasti platinaa.


title: Aerosmith

text: Vuonna 1990 Aerosmith aloitti uutta albumiaan tukevan "Pump Tour" -maailmankiertueen. 21. helmikuuta 1990 yhtye esiintyi myös omana itsenään "Saturday Night Liven" "Wayne’s World" -sketsissä, jossa he myös esittivät kappaleet "Janie's Got A Gun" ja "Monkey on My Back". 11. elokuuta yhtyeen esiintyminen Music Televisionin "MTV Unplugged" -ohjelmassa televisioitiin. Lisäksi vuonna 1992 yhtye julkaisi "Pandora’s Box" -kokoelmaboksin.


title: Aerosmith

text: Aerosmith päätti pitää lomaa ennen kuin aloittaisi seuraavan studioalbuminsa nauhoitussessiot. Myyntimenestykseksi osoittautunut "Get a Grip" -studioalbumi julkaistiin 20. huhtikuuta 1993, ja se myi seitsemän miljoonaa kappaletta alle kahdessa ja puolessa vuodessa. Albumin ensimmäiset singlet, "Livin' on the Edge" ja "Eat the Rich" olivat taattua hard rock -osastoa, kun taas singlet "Amazing", "Crazy" ja "Cryin'" olivat radioystävällisiä rockballadeja, jotka osoittautuivat jättimenestyksiksi niin Music Televisionilla kuin radioasemien taajuuksilla. Singlejen musiikkivideoilla esiintyi tuolloin vielä melko tuntematon, vielä tuolloin uransa alkutaipaleella ollut näyttelijätär Alicia Silverstone, joka sai musiikkivideoillaan esiinnyttyään median keskuudessa lempinimen Aerosmith-mimmi. Myös Steven Tylerin tytär Liv Tyler esiintyi Crazy-kappaleen videolla yhdessä Silverstonen kanssa. "Get a Grip" -albumia myytiin maailmanlaajuisesti yli 15 miljoonaa kappaletta, ja lisäksi yhtye voitti jälleen Grammy-palkinnot kappaleistaan "Crazy" ja "Livin' on the Edge".


title: Aerosmith

text: "Get a Gripin" nauhoituksia varten levy-yhtiö oli hankkinut Aerosmithille paljon ulkopuolista kirjoitusapua, ja muun muassa takavuosien hittinikkari Desmond Child oli jälleen mukana. Tämä trendi jatkui yhtyeen mukana aina 2000-luvun alkupuolelle asti. Yhtyeen valtaisa "Get a Grip Tour" -maailmankiertue kesti yhteensä puolitoista vuotta, ja sen aikana Aerosmith poikkesi Suomessa kaksi kertaa: 1. joulukuuta 1993 Helsingin jäähallissa ja 10. heinäkuuta 1994 Turun Ruisrockissa. Lisäksi yhtye pyrki jatkuvasti levittämään musiikkiaan myös nuoremmalle kuulijakunnalle esiintymässä muun muassa elokuvassa "Wayne's World 2", ja lisäksi yhtyeen kappaleet sisällytettiin videopeleihin "Revolution X" ja "Quest for Fame".


title: Aerosmith

text: Vaikka Aerosmith palasi Columbia Recordsin artistiksi ja solmi yhtiön kanssa 30 miljoonan dollarin arvoisen levytyssopimuksen jo vuonna 1991, ensimmäinen Columbian kanssa levytetty albumi "Nine Lives" julkaistiin vasta vuonna 1997. Ennen albumin äänityksiä yhtye oli pitänyt lomaa perheidensä kanssa, ja lisäksi erottanut silloisen managerinsa Tim Collinsin henkilökohtaisten syiden vuoksi. Tämän lisäksi albumin alkuperäiseksi tuottajaksi palkattu Glen Ballard korvattiin yllätyksellisesti Kevin Shirleyllä. "Nine Lives" julkaistiin maaliskuussa 1997, ja se sai varsin ristiriitaisia arvosteluja ja putosi piakkoin julkaisunsa jälkeen albumilistoilta, vaikka se olikin myynyt pelkästään Yhdysvalloissa tuplaplatinaa ja tuottanut kolme hittisingleä ("Pink", "Falling in Love (Is Hard on the Knees)" ja "Hole in My Soul"). Lisäksi yhtye pokasi jälleen Grammyn kappaleestaan Pink. Albumin julkaisemisen jälkeen yhtye lähti kaksivuotiselle "Nine Lives Tour" -maailmankiertueelle. Suomessa kiertue poikkesi 15. toukokuuta 1997 Helsingin Hartwall Areenalle. Kiertuetta kuitenkin varjosti Steven Tylerin saama polvivamma, ja Joey Kramerin saamat toisen asteen palovammat, jotka hän oli saanut kun hänen autonsa oli syttynyt palamaan bensa-asemalla.


title: Aerosmith

text: Vuonna 1998 yhtye julkaisi uuden singlensä, Diane Warrenin kirjoittaman rakkauslaulun "I Don't Wanna Miss a Thing". Kappale oli kirjoitettu "Armegeddon"-elokuvaan, jonka pääosia näyttelivät Bruce Willis ja Liv Tyler. Singlestä tuli suurmenestys – se on Aerosmithin historian ainoa Billboardin listan ykkössijan saavuttanut single, ja se pysyi listakärjessä peräti neljän viikon ajan. Kappale huomioitiin myös Oscar-ehdokkuudella vuonna 1999. Vuonna 1998 yhtye julkaisi myös uuden tuplalivealbuminsa, "A Little South of Sanityn", joka koostui "Get a Grip"- ja "Nine Lives" -albumien kiertueilla taltioiduista kappaleista.


title: Aerosmith

text: Vuonna 1999 Aerosmith sai myös oman huvipuistolaitteensa, Rock 'n' Roller Coasterin Disney’s Hollywood Studios -huvipuistoon. 9. syyskuuta Tyler ja Perry palasivat yhteen Run-D.M.C:n kanssa ja esittivät "Walk This Wayn" yhdessä Kid Rockin kanssa. Uuden vuosituhannen vaihteessa yhtye lähti "Roar of the Dragon" -konserttikiertueelle Japaniin ja julkaisivat myös singlekappaleen "Angel's Eye" elokuvan "Charlien enkelit" soundtrackille. Syksyllä 2000 yhtye palasi jälleen studioon työstämään seuraavaa studioalbumiaan.


title: Aerosmith

text: Vuonna 2000 Aerosmith esiintyi myös Super Bowl XXXV:n puoliaikashow’ssa yhdessä Britney Spearsin, 'N Syncin, Mary J. Bridgen ja Nellyn kanssa. Esityksen päätteeksi kaikki artistit tulivat lavalle Aerosmithin kanssa esittämään "Walk This Wayn".


title: Aerosmith

text: Maaliskuussa 2001 Aerosmith julkaisi kolmannentoista studioalbuminsa "Just Push Playn", joka saavutti platinamyynnin nopeasti pääasiassa hittisingle "Jadedin" ansiosta. Albumin julkaisemisen jälkeen Aerosmith hyväksyttiin myös Rock and Roll Hall of Famen jäseneksi. Yhtye on ainoa Rock and Roll Hall of Fameen hyväksytty artisti tai yhtye, jolla on edelleen ollut singlekappale listoilla. -muistokonsertissa syyskuun 11. päivän terrori-iskujen urhien muistoksi. Konsertin jälkeen yhtye lensi välittömästi Indianapolisiin esiintymään samana iltana "Just Push Play Tour" -maailmankiertueen konserttiinsa. Lisäksi VH1 kokosi yhtyeestä dokumentin osaksi "Behind the Music" -dokumenttisarjaansa. Lisäksi yhtye levytti oman versionsa Hämähäkkimies-piirrossarjan tunnuskappaleesta elokuvan "Spider-Man - Hämähäkkimies" soundtrackille vuonna 2002.


title: Aerosmith

text: Vuonna 2003 Aerosmith yhdisti voimansa toisen rockmusiikin jättiyhtyeen Kissin kanssa, ja yhtyeet aloittivat yhdessä Rocksimus Maximus -kiertueen.


title: Aerosmith

text: Aerosmithin pitkään luvattu ja puhuttu bluesalbumi "Honkin' on Bobo" julkaistiin vihdoin vuonna 2004. Albumi oli yhtyeen paluu juurille, sillä albumin tuottajaksi valittiin Jack Douglas, joka oli tuottanut aiemmin yhtyeen albumit "Get Your Wings", "Toys in the Attic", "Rocks" ja "Draw the Line". Lisäksi albumia nauhoitettiin studiotilojen sijasta enemmänkin livekonserteissa. "Honkin' on Bobo Tour" -kiertueen aikana kuvattu "You Gotta Move" -DVD julkaistiin joulukuussa 2004.


title: Aerosmith

text: Vuonna 2005 Aerosmith päätti pitää tauon levyttämisestä, ja yhtyeen jäsenet saivat keskittyä rauhassa omiin projekteihinsa. Steven Tyler esiintyi John Travoltan ja Uma Thurmanin tähdittämässä elokuvassa Be Cool, ja Joe Perry julkaisi omaa nimeään kantavan sooloalbuminsa. Samana vuonna julkaistiin myös livetaltiointi "Rockin' the Joint" niin DVD:lle kuin CD:lle, ja livejulkaisua seurasi Lenny Kravitzin kanssa tehty yhteiskiertue. Lisäksi kehitteillä oli yhteiskiertue Cheap Trickin kanssa, mutta koko kiertue jouduttiin perumaan Steven Tylerin kurkkuleikkauksen vuoksi.


title: Aerosmith

text: Vuoden 2006 alussa Aerosmith ilmoitti aloittaneensa uuden albumin esityöstöt. Steven Tyler oli toipunut leikkauksesta hyvin ja esiintyi Joe Perryn kanssa Boston Pops Orchrestran kanssa itsenäisyyspäivän kunniaksi konserttitapahtumassa. Kyseessä oli ensimmäinen kerta, kun Tyler nähtiin lavalla leikkauksen jälkeen. Lisäksi yhtye ilmoitti lähtevänsä loppuvuodesta yhteiskiertueelle Mötley Crüen kanssa. 24. elokuuta yhtye tiedotti, että Tom Hamiltonille on diagnosoitu kurkkusyöpä. Hamilton joutui sivuuttamaan suurimman osan "Route of All Evil Tour" -kiertueen konserteista, kun Joe Perry Projectin entinen bassokitaristi David Hull toimi hänen väliaikaisena korvaajanaan.


title: Aerosmith

text: 17. lokakuuta 2006 Aerosmith julkaisi uuden kokoelma-albuminsa, "in". Klassikkohittien lisäksi albumi sisälsi kaksi uutta kappaletta


title: Aerosmith

text: Vuodelle 2007 Aerosmith tiedotti tulevasta maailmankiertueestaan. Yksinkertaisesti "Aerosmith World Tour 2007" -nimen saanut maailmankiertue oli yhtyeen ensimmäinen Yhdysvaltain ja Japanin ulkopuolelle tehty kiertue lähes vuosikymmeneen. Suomeen kiertue poikkesi 7. heinäkuuta 2007, kun yhtye esiintyi Hartwall Areenalla. Yhtye esiintyi myös Lontoon Hard Rock Cafessa promotoidessaan uutta maailmankiertuettaan. Kesän 2007 aikana Aerosmith soitti lukuisten festivaalitapahtumien pääesiintyjänä ja vieraili myös maissa, joissa he eivät olleet ennen päässeet soittamaan. Lisäksi yhtye teki muutaman vierailun myös Lähi-idän valtioihin.


title: Aerosmith

text: 1. marraskuuta 2007 yhtye palasi studioon työstämään uutta albumiaan, joka täyttäisi heidän nykyisen sopimuksensa Columbia/Sony Recordsin kanssa. Haastattelussa Joe Perry myös tiedotti yhtyeen työstävän paitsi uutta albumia, mutta myös olevan yhteistyössä "Guitar Hero" -pelisarjan tuottajien kanssa. 29. kesäkuuta 2008 julkaistu "" sisälsi monia yhtyeen hittikappaleita, ja myös muiden artistien tekemiä levytyksiä jotka olivat olleet yhtyeen jäsenille aikanaan suuria innoittajia musiikin parissa. Steven Tyler kertoi pelin julkaisun jälkeen yhtyeen suuntaavan takaisin studioon, ja että tiedossa olisi myös uutta albumia tukeva kiertue vuodelle 2009. Helmikuussa albumin tuottajaksi vahvistettiin Brendan O'Brien, kuten myös se, että albumia nauhoitettaisiin myös aiempien tuotosten tapaan konserteissa. Yhtyeen oli määrä saada albumi julkaistuksi ennen yhteiskiertuetta ZZ Topin kanssa, mutta aikataulu oli liian lyhyt ja äänitykset jouduttiin keskeyttämään kiertueen ajaksi.


title: Aerosmith

text:
"Aerosmith/ZZ Top Tour" oli Pohjois-Amerikassa suoritettavaksi suunniteltu konserttikiertue, jossa yhtyeen oli määrä soittaa kaikki kappaleet vuoden 1975 albumiltaan "Toys in the Attic". Kiertuetta varjostivat kuitenkin jäsenten terveysongelmat, ja esimerkiksi Brad Whitford joutui sivuuttamaan osan alkupään konserteista satutettuaan pahasti päänsä noustessaan autosta. Lisäksi Steven Tyler loukkasi jalkansa kesken konsertin, ja kun kiertue olisi vihdoin päässyt jatkumaan Whitfordin ja Tylerin tervehdyttyä, Tom Hamilton joutui jättäytymään pois kiertueen konserteista toipuakseen menneestä leikkauksestaan. Myöhemmin Steven Tyler kiidätettiin sairaalahoitoon, kun hän oli pudonnut lavalta kärsien pää-, olka- ja jalkavammoja. Lopulta koko Yhdysvaltain kiertueen viimeiset konsertit jouduttiin peruuttamaan Tylerin vammojen takia.
Vuonna 2009 Perry viimeisteli viidennen sooloalbuminsa, ja Joey Kramer julkaisi hänen omaelämäkertansa. Kun Tyler vihdoin oli toipunut lavalta pudotessaan saamistaan vammoista, Aerosmith palasi esiintymislavoille kolmen konsertin ajaksi.
Tyler halusi tämän jälkeen pitää vapaata Aerosmithin nauhoitusprosessista ja kiertueista keskittyäkseen omiin projekteihinsa, kuten elämäkertaansa ja sooloprojektiinsa. Aerosmithin pitäessä taukoa Perry kierteli oman yhtyeensä kanssa Japanissa.


title: Aerosmith

text: Marraskuussa 2009 Perry kertoi medialle, ettei Tyler ole pitänyt yhteyttä muuhun yhtyeeseen, ja että Aerosmithin tulevaisuus näyttää varsin sumuisalta. Mediassa ja musiikkimaailmassa huhuttiin Aerosmithin hajonneen, ja lopulta Perry ilmoitti yhtyeen etsivän uutta laulajaa riveihinsä. Pian hän ilmoitti Lenny Kravitzin paikkaavan Tylerin yhtyeen laulajana, mutta hän pyörsi väitteensä varsin pian. Steven Tyler kuitenkin nousi pian lavalle Joe Perry Projectin kanssa, ja he esittivät yhdessä ”Walk This Wayn”. Illan päätteeksi Tyler vakuutti yleisölle, ettei tulisi jättämään Aerosmithiä.


title: Aerosmith

text: Tilanteeseen tuli kuitenkin muutos: Pian "People"-lehti uutisoi Steven Tylerin joutuneen hoitoon kipulääkeriippuvuuteensa vuoksi. Tyler oli ottanut lääkkeitä polvi- ja jalkakipuihinsa. Perry ilmoitti pian, ettei Tyler voisi jatkaa kiertue-elämää Aerosmithin kanssa pariin vuoteen kipujensa takia, ja että yhtye etsii hänelle korvaajaa. Tyler kuitenkin toipui Aerosmithin toimiessa pääesiintyjänä festivaalitapahtumassa, ja samalla väitteet Tylerin korvaajasta kumottiin lopullisesti. Aerosmith ilmoitti konserttikiertueensa jälkeen palaavansa studioon viimeistelemään uutta albumiaan määräämättömäksi ajaksi.


title: Angel Witch

text: Angel Witch on brittiläinen heavy metal -yhtye, joka perustettiin vuonna 1977. Yhtye edusti ja edustaa yhä NWOBHM-tyyliä. Angel Witchin debyyttialbumi "Angel Witch" julkaistiin vuonna 1980. Yhtye käytti perustamisvuotenaan nimeä Lucifer, mutta vaihtoi sen kitaristi Bob Downingin lähdettyä vuonna 1978. Angel Witch on hajonnut vuosien varrella useasti, ja ainoana alkuperäisenä jäsenenä on pysynyt laulaja-kitaristi Kevin Heybourne. Yhtyeen julkaisut ovat olleet viime vuosina pääosin live-äänitteitä ja kokoelmia. Yhtye myös keikkailee ahkerasti.


title: New Wave of British Heavy Metal

text: New Wave of British Heavy Metal eli NWOBHM ("brittimetallin uusi aalto") on 1970-luvun lopulla Britanniassa syntynyt heavy metal -musiikin tyylilaji. NWOBHM-yhtyeiden merkittävimpiä esikuvia olivat 1970-lukulaiset heavy metal -yhtyeet Black Sabbath ja Judas Priest, joista jälkimmäisen katsotaan jo osittain kuuluvan tyylilajin piiriin. Tyylilajin syntyyn vaikutti myös punkrock, jonka piiristä omaksuttiin sekä visuaalisia että musiikillisia vaikutteita. NWOBHM-musiikki erosi aikaisemmasta heavy metal -musiikista muun muassa sikäli, että bluesvaikutteet oli karsittu pois ja musiikin tempoa usein kiristetty.


title: New Wave of British Heavy Metal

text:
Nykyään tunnetuimmat tyylilajin edustajat lienevät Iron Maiden ja Motörhead. Brittimetallin uuteen aaltoon kuuluu myös sellaisia yhtyeitä kuin Saxon ja Angel Witch sekä Samson, jossa lauloi sittemmin Iron Maidenissa laulanut Bruce Dickinson. Aikanaan myös Def Leppard oli yksi tyylin tärkeimmistä edustajista.
Tyylilaji on vaikuttanut huomattavasti muun muassa thrash metalin syntyyn.


title: Diamond Head

text: Diamond Head on brittiläinen heavy metal -yhtye, joka edustaa NWOBHM-tyyliä. Yhtye perustettiin vuonna 1976 Stourbridgessa, Englannissa. Sen ensimmäinen albumi ilmestyi vuonna 1980. Nimettömäksi jäänyttä levyä kutsutaan yleensä nimellä "Lightning to the Nations". Albumin saaman suosion ansiosta Diamond Head onnistui solmimaan levytyssopimuksen MCA Recordsin kanssa. Yhtye on sittemmin jäänyt jossakin määrin tunnetuimpien NWOBHM-yhtyeiden varjoon.


title: Diamond Head

text: Diamond Head on myös ollut Metallican tärkeä innoittaja. Metallica on esittänyt lukemattomat kerrat cover-versioita yhtyeen tuotannosta, kuten kappaleista ”Am I Evil?” ja ”It’s Electric”.


title: Motörhead

text: Motörhead oli brittiläinen hard rock -yhtye, jonka perusti Lemmy Kilmister (laulu, basso). Yhtye aloitti uransa bluesvaikutteisella rockilla, mutta lisäsi pian tyyliinsä punkrockin nopeutta ja rujoutta. Motörhead oli musiikillisesti 1970-luvun lopun raskaimpia yhtyeitä, ja se vaikutti suuresti muun muassa thrash metalin syntyyn. Motörheadin albumeita on myyty maailmanlaajuisesti yli 15 miljoonaa. Yhtye lopetti toimintansa vuonna 2015 sen jälkeen, kun Lemmy Kilmister kuoli yllättäen joulukuussa syöpään.


title: Motörhead

text: Yhtyeen tunnetuimpia kappaleita ovat muun muassa "Ace of Spades", "Motorhead", "Overkill", "No Class", "Bomber", "(We Are) The Road Crew", "Killed By Death" ja "Iron Fist". Motörheadin sanoitukset kertovat yleensä ihmisen henkilökohtaisista ongelmista, elämästä, seksistä, sodasta ja rockista.


title: Motörhead

text: Lemmy Kilmister erotettiin Hawkwind-yhtyeestä vuonna 1975 päihdeongelmiensa takia. Hänet pidätettiin rajalla Kanadassa kokaiinin hallussapidosta epäiltynä. Hawkwind joutui perumaan osan konserteistaan Pohjois-Amerikassa, ja pian tämän jälkeen Lemmy sai lähteä. Kilmister perusti pian tämän jälkeen Motörheadin. Nimi tuli hänen Hawkwindille säveltämänsä kappaleen mukaan. Sana tarkoittaa myös jenkkislangilla spiidifriikkiä. Nimeen lisättiin vielä umlaut toisen o:n päälle takavuosien hard rock -suosikin Blue Öyster Cultin innoittamana. Kilmister halusi tehdä Motörheadista ”yhtä nopean ja vaarallisen yhtyeen kuin MC5”, ja ”keskittyä samalla musiikin yksinkertaisuuteen.” Lemmy Kilmister aikoi ensin nimetä yhtyeen Bastardiksi, koska nimi kiteytti hänen senhetkisen olotilansa. Bändin silloinen manageri Doug Smith tyrmäsi ajatuksen liian epäkaupallisena.


title: Motörhead

text: Lemmy värväsi Motörheadin kitaristiksi Pink Fairies -yhtyeessä soittaneen Larry Wallisin ja rumpaliksi Lucas Foxin. Yhtye sai levytyssopimuksen United Artists -yhtiöltä ja aloitti ensimmäisen studioalbuminsa "On Parole"n levyttämisen. Levyn tuottivat Dave Edmunds ja Fritz Fryer. Albumin äänittämisen aikana rumpali Lucas Foxin osoittautui epäluotettavaksi, ja hänet korvasi Phil ”Philthy Animal” Taylor, joka oli viettänyt paljon aikaa yhtyeen seurassa. Rockfield-studiolla soitetun parin kappaleen jälkeen etenkin Larry Wallis piti kovasti Taylorin soitosta, ja Taylorista tuli yhtyeen vakituinen rumpali. Phil soitti "On Parolen" kaikki rumpuosuudet lukuun ottamatta kappaletta ”Lost Johnny”, jonka soitti Fox. United Artists julkaisi "On Parolen" vasta vuonna 1979, sillä yhtiö oli haluton julkaisemaan levyä sitä ennen, koska ei luottanut levyn myyvän tarpeeksi hyvin.


title: Motörhead

text: Larry Wallis halusi yhtyeeseen toisen kitaristin. Näin mukaan otettiin ”Fast” Eddie Clarke, jonka Phil Taylor oli tavannut heidän kunnostaessaan asuntolaivaa Lontoon Chelseassa. Koesoittojen jälkeen Wallis lähti yhtyeestä, sillä Pink Fairies toimi jälleen aktiivisesti. Näin Clarke jäi ainoaksi kitaristiksi. Tästä muodostui Motörheadin klassinen kokoonpano Kilmister–Clarke–Taylor.


title: Motörhead

text: United Artists piti yhtyeen levytyssopimuksen voimassa, vaikka ei julkaissut "On Parolea", eikä Motörhead näin ollen voinut levyttää toiselle levy-yhtiölle. Parin vuoden keikkailun jälkeen yhtye alkoi turhautua, kun kova työskentely ei näyttänyt vievän yhtyettä mihinkään. Clarke ja Taylor olivat valmiita luovuttamaan. Useiden keskustelujen jälkeen Motörhead päätti levyttää vielä yhden albumin ja lopettaa vasta sen jälkeen. Niinpä yhtye äänitti Escape-studiolla tuottaja Speedy Keenin kanssa albumin "Motörhead", joka julkaistiin elokuussa 1977. "Motörhead"-levy oli Britannian albumilistalla yhden viikon sijalla 43. Uuden albumin myötä yhtye päätti jatkaa. Kesäkuussa 1977 yhtye kiersi Britanniassa Lemmyn aiemman yhtyeen Hawkwindin lämmittelijänä. Heinäkuussa Motörhead teki "Beyond the Threshold of Pain Tour" -yhteiskiertueen The Count Bishops -yhtyeen kanssa.


title: Motörhead

text: Vuonna 1978 Motörhead solmi levytyssopimuksen Bronze Recordsin kanssa. Uusi kustantaja halusi yhtyeen levyttävän singlen ennen varsinaista albumia testatakseen myisikö se. Lemmy halusi tehdä coverin Chuck Berryn "Bye Bye Johnnysta". Yhtye kuitenkin levytti Philin idean perusteella singlen Richard Berryn kappaleesta "Louie Louie". Single julkaistiin elokuussa, ja se nousi listoilla sijalle 68, joten yhtye sai levyttää Bronzelle toisen levynsä "Overkill". Motörhead äänitti sen kahdessa viikossa Roundhouse Studiolla Pohjois-Lontoossa. Sitten yhtye lähti kiertueelle lämppärinään Girlschool. Yhtye käväisi soittamassa myös Suomessa kesäkuussa 1979 Punkaharjulla.


title: Motörhead

text: Pari viikkoa kiertueen jälkeen Motorhead ryhtyi jälleen äänittämään uutta levyä "Bomber", joka nousi listoille sijalle 11. Levyä myytiin yli 250 000 kappaletta, ja Motörhead sai siitä hopealevyn. Yhtyeestä tuli maailmalaajuisesti tunnettu "Overkill" ja "Bomber" -levyjen myötä.


title: Motörhead

text: Elokuussa 1980 yhtye meni Jacksonin studiolle Rickmansworthiin äänittämään "Ace of Spadesia". Äänitykset kestivät tällä kertaa kuusi viikkoa. Se on pisin aika, jonka yhtye on koskaan viettänyt studiossa levyä tehden. Yhtye tiesi itsekin, että tästä levystä tulisi todella suosittu. "Ace of Spadesin" julkaisun jälkeen yhtye lähti jättimäiselle "Ace Up Your Sleeve" -kiertueelle.


title: Motörhead

text: Kiertueella Phil Taylorin niska murtui, kun yhtye oli Belfastissa Irlannissa. Phil leikki irlantilaismiehen kanssa "Kumpi nostaa toisen korkeammalle" -leikkiä. Mies nosti Philin ilmaan, kaatui portaita alas ja Phil lensi katuun niskat edellä. Philin toipuessa yhtye levytti yhdessä Girlschoolin kanssa nimellä "Headgirl" Johnny Kidd and the Piratesin kappaleen "Please Don't Touch", joka päätyi "The Saint Valentine's Day Massacre" -nimiselle EP:lle. Girlschoolin rumpali Denise Dufort soitti rumpuja EP:n jokaisella kappaleella. Motörhead teki EP:lle coverin Girlschoolin "Emergency"-kappaleesta, jolla Eddie myös laulaa. Girlschool puolestaan soitti samalle EP:lle Motörheadin "Bomberin". Headgirl esitti "Please Don't Touchin" Top of the Popsissa. Dufort soitti rumpuja ja Phil sekä lauloi taustoja että tanssahteli. Motörhead oli tässä vaiheessa hyvin suosittu. Sounds-lehden tekemässä äänestyksessä yhtye oli jokaisen osion kärjessä.


title: Motörhead

text: Motörhead lähti uudestaan kiertueelle, kun Phil toipui. Yhtye äänitti kiertueen jokaisen keikan, sillä tarkoituksena oli julkaista ensimmäinen livelevy. Levystä piti alun perin tulla tuplalevy, mutta siihen ei riittänyt tarpeeksi riittävän laadukasta materiaalia. Noilla keikoilla yhtye sai hopealevyn "Overkillistä", hopea- ja kultalevyt "Ace of Spadesista", sekä hopealevyn "The Saint Valentine's Day Massacre" -EP:stä.


title: Motörhead

text: Yhtye lähti ensimmäiselle Amerikan-kiertueelleen huhtikuussa 1981 lämmittelijäksi Ozzy Osbournen Blizzard of Ozz -kiertueelle. Kiertueen aikana julkaistiin Motörheadin seuraava levy "No Sleep ’til Hammersmith", joka meni suoraan listaykköseksi. Se oli yhtyeen suosion huipentuma.


title: Motörhead

text: Vuonna 1982 Motörhead julkaisi "Iron Fist" -albumin, jonka tuottivat "Fast" Eddie Clarke ja Will Reid Dick yhdessä. Albumi ei pärjännyt listoilla aivan yhtä hyvin kuin edeltäjänsä, eivätkä kriitikot pitäneet albumista, mikä mursi Eddien sydämen. Motorhead lähti kiertueelle promoamaan levyä, ja levyn nimikappaleesta kuvattiin myös yhtyeen ensimmäinen varsinainen musiikkivideo. Kiertueen välissä bändin oli tarkoitus levyttää Torontossa Wendy O. Williamsin kanssa. Jo aiemmin Eddien kanssa oli ollut ongelmia, ja hän oli uhannut erota yhtyeestä muutaman kerran. Levytyssessio katkaisi kamelin selän lopullisesti. Tarkoitus oli nauhoittaa Motörheadin "No Class", Wendy O.:n "Masterplan" ja versio kantrikappaleesta "Stand By Your Man", joista koostettiin "Stand By Your Man" -niminen EP. Eddie tuottaisi kappaleet Will Reid Dickin kanssa, Wendy O. laulaisi, hänen kitaristinsa soittaisi kitaraa, Lemmy bassoa, ja Phil rumpuja. Wendyllä kesti kauan päästä vireeseen, mikä ärsytti Eddietä. Eddie ei muutenkaan ollut erityisen hyvällä tuulella, ja lopulta hän lähti studiolta takaisin hotellille sen jälkeen, kun hänellä ja Lemmyllä oli ollut riita. Phil ja Lemmy menivät myöhemmin perässä hotellille, missä heille selvisi että Eddie oli lähtenyt yhtyeestä. Uusi kitaristi piti saada nopeasti, jotta kiertuetta voitaisiin jatkaa.


title: Motörhead

text: Torontoon lennätettiin muun muassa Thin Lizzyssä soittanut Brian "Robbo" Robertson, joka otettiin "Fast" Eddie Clarken tilalle. Phil ja Lemmy olivat tyytyväisiä Brianin soittoon; Brianilla oli kaksi tuntia aikaa oppia yhtyeen materiaali, mutta "hän soitti kuin demoni" Lemmyn mukaan. Lemmy on myöhemmin sanonut, että Brian oli teknisesti Eddietä parempi kitaristi, mutta hän ei tyyliltään sopinut yhtyeeseen. Erityisesti Phil piti Brianista, sillä hän ihaili Thin Lizzyä kovasti. Yhtye jatkoi kiertämistä Amerikasta Japaniin. Japaniin yhtye meni ensimmäistä kertaa, ja yleisö suorastaan rakasti bändiä. Englannissa he soittivat muun muassa Twisted Sisterin kanssa, ja Helvetin Enkeleiden järjestämällä stadionkeikalla Hackney Speedwaylla Lontoossa. Yhtyeen yleisö ei pitänyt Brianista osittain hänen pukeutumistyylinsä vuoksi, mutta myös siksi ettei hän suostunut soittamaan yhtyeen suosituimpia kappaleita, koska ei halunnut tulla yhdistetyksi menneeseen.


title: Motörhead

text: Bändi meni studioon äänittämään uutta albumiaan, joka eroasi musiikillisesti huomattavasti yhtyeen edellisistä levyistä. "Another Perfect Day" julkaistiin vuonna 1983. Lemmy piti albumia yhtenä yhtyeen parhaista saavutuksista ja erinomaisena levynä. Ongelmat Brianin kanssa kuitenkin jatkuivat, kun he jälleen lähtivät kiertueelle. Brianin mielenterveys alkoi järkkyä, ja se myös vaikutti hänen soittoonsa lavalla. Palattuaan Englantiin Lemmy ja Phil erottivat Brianin yhtyeestä.


title: Motörhead

text: Lemmy antoi vuonna 1984 Melody Maker -lehdelle haastattelun, jossa hän ilmoitti yhtyeen ottavan tällä kertaa kitaristiksi jonkun tuntemattoman soittajan. Kaksikon järjestämässä koesoitossa kävi monia ehdokkaita, joista he pyysivät Mick "Würzel" Burstonia ja Phil Campbellia tulemaan seuraavana päivänä uudestaan. Valituksi tulisi jompikumpi. Seuraavana päivänä suunnitelmiin tuli kuitenkin muutos, sillä samana aamuna Phil Taylor ilmoitti lähtevänsä bändistä. Lemmy oli parin tunnin ajan yhtyeen ainoa jäsen. Lemmy pyörsi päätöksensä ja otti molemmat kitaristit yhtyeeseen. Erityisesti Würzel ja Lemmy ystävystyivät välittömästi, ja heistä tuli yhtyeen nokkamiehet vuosiksi eteenpäin. Taylor perusti vähän lähtönsä jälkeen Frankie Millerin ja Brian Robertsonin kanssa Operator-nimisen yhtyeen.


title: Motörhead

text: Campbell ehdotti Phil Taylorin seuraajaksi Saxonin rumpali Pete Gillia. Lemmy oli tutustunut Gilliin vuonna 1979, kun Saxon oli ollut lämppärinä Motörheadin kiertueella. Kahden kitaristin voimin Motörheadin musiikkiin tuli lisää melodisia vivahteita. Lemmy oli riemuissaan, kun sai soittaa uusien, nuorten jäsenten kanssa. Myös muu yhtye oli selvästi innoissaan. Motörheadin uusi nelimiehinen kokoonpano soitti Suomessa kuusi keikkaa, jotka Lemmyn mukaan sujuivat erinomaisesti.


title: Motörhead

text: Levy-yhtiö Bronze Records sen sijaan oli Eddie Clarken lähdön jälkeen alkanut menettää kiinnostustaan yhtyettä kohtaan, eikä enää luottanut kokoonpanon uuden tuotannon kaupallisuuteen. Bronze halusi julkaista kokoelmalevyn yhtyeen tunnetuimmista kappaleista, mitä Lemmy piti merkkinä levy-yhtiön asenteesta yhtyettä kohtaan. Kilmister vaati että levylle oli lisättävä muutama kappale uudelta kokoonpanolta. Yhtye äänitti kuusi uutta kappaletta. Näistä neljä päätyi "No Remorse" -kokoelmalevylle (1984), kaksi Killed by Death -singlen B-puolelle. Kokoelmalevy ilmestyi myöhemmin CD-julkaisuna, jossa singlen B-puolen kappaleet olivat bonuskappaleina. Bronzen kanssa asiat eivät olleet silti enää ennallaan, ja yhtye halusi sopimuksen uuden levy-yhtiön kanssa. Tästä seurasi lakiasioita, eikä bändi voinut levyttää pariin vuoteen, joten he jatkoivat keikkailua ympäri maailmaa.


title: Motörhead

text: Vuonna 1985 Motörhead juhlisti Hammersmith Odeonissa kymmenvuotispäiviään soittamalla kaksi konserttia. Yhtyeen kaikki entiset jäsenet olivat paikalla, ja seuraavana iltana Larry Wallista lukuun ottamatta koko ryhmä soitti keikan lopussa porukalla yhtyeen nimikkokappaleen "Motörhead". Jälkimmäinen konsertti taltioitiin ja julkaistiin The Birthday Party -videona samana vuonna.


title: Motörhead

text: Motörhead pääsi lopullisesti eroon Bronze Recordsista vuoteen 1986 mennessä. Heidän silloinen managerinsa Douglas Smith sai yhtyeen liittymään oman levy-yhtiönsä GWR:n listoille. Yhtye meni studioon yhdysvaltalaisen tuottajan Bill Laswellin ja ääniteknikko Jason Corsaron kanssa. He äänittivät "Orgasmatron" -nimisen levyn vain 11 päivässä, sillä Motorhead oli innoissaan päästessään jälleen levyttämään. Laswellin miksaus oli kuitenkin bändille pettymys. Vaikka Lemmy yritti miksata levyn uudelleen, jäi lopputulos vaivaamaan Lemmyä ikuisesti.


title: Motörhead

text: Yhtye lähti silti kiertueelle. Kiertueen aikana Pete Gillin ja muun yhtyeen välit alkoivat kiristyä. Kesken kiertueen vuonna 1987 Lemmyllä oli cameorooli elokuvassa "Eat the Rich". Eräänä päivänä yhtyeen oli tarkoitus esiintyä elokuvan tanssisalikohtauksessa. Lemmy ja Würzel lähtivät hakemaan Peteä ja Phil Campbellia hotellilta kuvauspäivän aamuna. Pete hermostutti odottelua vihaavan Lemmyn äärimmilleen viivyttelemällä hotellissa, kun muu bändi samalla odotti häntä autossa. Kun Pete Gill lopulta ilmaantui paikalle, oli Lemmyn mitta jo täynnä ja hän antoi Petelle potkut. Phil Taylor oli jo aiemmin pyytänyt päästä takaisin Motörheadin rumpaliksi, sillä Taylorin Operator-yhtye ei ollut menestynyt. Nyt hän saapui hätiin kuvauspaikalle hoitamaan kohtauksen, ja hänet otettiin takaisin yhtyeeseen. Samana vuonna yhtye julkaisi albumin "Rock ’n’ Roll". Levyllä oli Lemmyn mukaan loistavia biisejä, kuten "Dogs", "Boogieman" sekä "Traitor", jota yhtye soitti vuosikausia, mutta kaiken kaikkiaan levy ei tuntunut toimivan. Lemmystä "Rock 'n' Rollin" rumpuraita oli voimaton, ja Taylorin soitosta puuttui hänen palattuaan jotain.


title: Motörhead

text: Motörhead lähti kiertueelle, jolla he soittivat muun muassa Alice Cooperin kanssa tämän Constrictor kiertueella. Bändi vietti liki koko –80-luvun lopun tien päällä. Vuonna 1988 yhtye oli mukana Giants of Rock -festivaaleilla Suomessa Ahveniston moottoriradalla Hämeenlinnassa. Keikka äänitettiin yhtyeen toisen livelevyn julkaisua varten. Kyseinen levy sai nimekseen "Nö Sleep at All", ja se julkaistiin samana vuonna. Vuoden 1989 yhtye vietti lähes kokonaan kiertueella, treenasi seuraavan levynsä uusia kappaleita, hoiteli erilaisia esiintymisiä ja valmistautui seuraavan vuosikymmenen mukanaan tuomiin tapahtumiin.


title: Motörhead

text: Yhtyeen uusi vuosikymmen alkoi Lemmyn muutolla Los Angelesiin, jota hän oli alkanut suunnitella jo vuonna 1989. Myös Phil Taylor yritti tulla Yhdysvaltoihin, mutta hänen viisuminsa oli virheellinen, joten hänet käännytettiin. Motorhead solmi levytyssopimuksen Sonyn kanssa, ja alkoi äänittää uutta albumiaan "1916". Albumilla on Motörheadin tyylille erikoisempia kappaleita, kuten "Nightmare/The Dreamtime", "Love Me Forever" ja "1916". Levy ilmestyi vuonna 1991. "1916" saavutti jopa Grammy-ehdokkuuden. Palkinnon sai kuitenkin Metallica albumillaan "Metallica". Moottoripäät lähtivät kiertueelle, ja Lemmy ja Campbell soittivat The David Letterman Showssa Chuck Berryn "Let it Rock" kappaleen shown bändin kanssa.


title: Motörhead

text: Vuonna 1992 Würzel, Campbell ja Taylor alkoivat harjoitella uuden albumin "March ör Dien" materiaalia Lontoossa Lemmyn kirjoittaessa uusia sanoituksia Los Angelesissa. Asiat Phil Taylorin kanssa alkoivat mennä yhä huonompaan suuntaan. "1916:n" äänityksissä Phil joutui soittamaan kappaleen "Going to Brazil" metronomin tahdissa, ja keikoilla hän soitti kappaleita vaihtelevalla tempolla. Uuden levyn äänitykset olivat alkaneet, eikä siitä tullut mitään. Phil Taylor ei oppinut soittamaan kappaletta "Ain't no Nice Guy", ja niin miesten oli pakko erottaa Phil yhtyeestä. Lemmy hoiti asian tavalla, josta omien sanojensa mukaan oli sittemmin aina pahoillaan: hänen erotti Taylorin puhelimitse. Lopulta "March ör Die" -levyä tehtiin kolmen eri rumpalin kanssa: Phil Taylorin; Tommy Aldridgen, joka soitti rumpuraidat suurimmalle osalle kappaleista sekä ruotsalaisen Mikkey Deen, joka soitti kappaleen "Hellraiser".


title: Motörhead

text: Lemmy tunsi Mikkey Deen jo entuudestaan, yhteiseltä kiertueelta King Diamondin kanssa. Lemmy oli pyytänyt Mikkeyä bändiin jo aiemmin, mutta Dee ei halunnut jättää King Diamondia pulaan. Nyt Dee oli vapaa. Mikkey Dee korvasi pysyvästi Phil Taylorin. Lemmy on sanonut, että Mikkey Dee on paras rumpali, jonka kanssa on ikinä soittanut. Tähän hän kuitenkin tahtoi lisätä, että Phil Taylorkin oli aikoinaan erinomainen. Järjestyksessään kymmenennen studio-albumin "March ör Die" valmistumisen jälkeen yhtye lähti kiertueelle Ozzy Osbournen kanssa. Ensimmäisen keikan aikana Mikkey todisti Würzelille ja Campbellille lopullisesti olevansa sopiva rumpali bändiin.


title: Motörhead

text: Ongelmat Sonyn kanssa aiheuttivat sen, että yhtye vaihtoi jälleen levy-yhtiötä. Tällä kertaa sopimus solmittiin saksalaisen tanssimusiikkimerkki ZYX:n kanssa. Lemmystä se tuntui silloin hyvältä idealta, koska Saksa oli aina ollut heidän parhaita markkina-alueitaan. Yhtye alkoi levyttää uutta albumia. Mikkey Dee oli ensimmäistä kertaa mukana levytyksessä alusta alkaen, ja hän yllätti muut positiivisesti taitavalla rumputyöskentelyllään, nopealla aikataulullaan ja osallistumisella kappaleiden tekoon. Tuloksena oli "Bastards" (1993), jolla yhtye hylkäsi suureksi osaksi levyllä "1916" alkaneen melodisemman soundin, tyyli muuttui taas raskaammaksi. Tämä hyökkäävä tyyli jatkui myös "Bastardsia" seuranneilla levyillä.


title: Motörhead

text: Levyä seuranneen kiertueen jälkeen yhtye meni studioon vuonna 1995 levyttämään albumia "Sacrifice". Äänityksissä oli jälleen ongelma, tällä kertaa kitaristi Michael "Würzel" Burstonin kanssa. Würzelin asenne oli vuosien mittaan taantunut rajusti erinäisten syiden vuoksi, ja loppuajat hänen kanssaan olivat Lemmylle vaikeita. Lemmy ja Würzel olivat olleet vuodesta 1984 asti parhaat kaverukset ja nyt Würzel alkoi vihata Lemmyä. Levyn valmistumisen jälkeen Würzel ilmoitti muille soittajille jättävänsä yhtyeen. Lemmy ja Mikkey suunnittelivat ottavansa jonkun Burstonin tilalle, mutta Phil Campbell ilmoitti haluavansa soittaa kitaraa yksin, ja niin Motörhead jatkoi jälleen triona. Lemmy on ollut tyytyväinen bändiin trio-kokoonpanoon: "Ensinnäkään meidän ei tarvinnut etsiä uutta kitaristia, ja Motörhead on aina toiminut loistavasti triona. Tämän kokoonpanon kanssa kaikki tuntuvat tietävän paikkansa, mikä on plussaa. Lisäksi me tienaamme paremmin."


title: Motörhead

text: Yhtye lähti triona jälleen kiertueelle, soittaen muun muassa ensimmäistä kertaa Venäjällä. Yhtye julkaisi vuosikymmenen lopulla albumit "Overnight Sensation" (1996), "Snake Bite Love" (1998) ja livelevy "Everything Louder than Everyone Else" (1999). Bändi halusi äänittää livelevyn Hampurissa Saksassa, koska saksalaiset fanit olivat aina olleet yhtyeelle uskollisia. Yhtye alkoi olla Lemmyn sanoin näihin aikoihin loistokunnossa. Levyttäminen oli helppoa Philin ja Mikkeyn kaltaisten lahjakkaiden muusikoiden kanssa, ja bändin suosio kasvoi.


title: Motörhead

text: Uusi vuosituhat alkoi uuden albumin "We Are Motörhead" (2000) voimin, jonka jälkeen Motörhead julkaisi vielä albumin "Hammered" (2002). Monet pitävät vuonna 2004 julkaistua "Infernoa" 1980-luvun klassikkoalbumien tasoisena. Motörhead palasi 2000-luvulla takaisin heavy metalin huipulle. Motörhead esiintyi WrestleMania-tapahtumassa vuonna 2005 esittäen kappaleen "The Game". Kyseinen kappale on myös showpainija Triple H:n tunnuskappale. Motörhead on tehnyt Triple H:lle myös tunnuskappaleen "King of Kings", sekä Evolution-ryhmittymälle tunnuskappaleen "Line in the Sand".


title: Motörhead

text: Vuonna 2006 ilmestyi albumi "Kiss Of Death" ja vuonna 2007 ilmestyi livealbumi "Better Motörhead Than Dead". Vuonna 2010 ilmestyi 20. studioalbumi "The Wörld Is Yours". Yhtyeen kitaristina vuodet 1984–1995 toiminut Michael "Würzel" Burston kuoli kesällä 2011. Vuonna 2013 Motörhead julkaisi studioalbumin nimeltä "Aftershock". Yhtyeen viimeiseksi jäänyt studioalbumi "Bad Magic" julkaistiin vuonna 2015. Yhtyeen alkuperäinen rumpali Phil Taylor kuoli sairauteen marraskuussa 2015.


title: Motörhead

text: Viimeisen kerran yhtye konsertoi Berliinissä Saksassa 11. joulukuuta 2015. Lemmy Kilmister kuoli yllättäen 28. joulukuuta 2015 ärhäkkään syöpään, josta hän sai tietää vasta tapaninpäivänä 2015. Yhtyeen rumpali Mikkey Dee ilmoitti, että Motörhead ei jatka enää toimintaansa Lemmyn kuoleman jälkeen. Fast Eddie Clarke menehtyi tammikuussa 2018.


title: Motörhead

text: Maaliskuun 30. 2016 yhtye ilmoitti julkaisevansa vielä viimeiseltä kiertueelta taltioidun livealbumin "Clean Your Clock". Esitys on taltioitu 20. ja 21. marraskuuta 2015 olleista Münchenin Zenithin keikoista.


title: Motörhead

text: Lemmy oli käynyt ensimmäisen kerran esiintymässä Suomessa jo 1960-luvulla The Rockin' Vickers -yhtyeen mukana.


title: Motörhead

text: Suomessa Motörhead herätti pahennusta juhannuksena 1979 riehumalla Punkaharjun Punkarockissa. Siellä yhtye tuhosi pukuhuoneeksi tarkoitetun asuntovaunun ja järjesti sille ns. viikinki-hautajaiset, eli poltti sen ja laittoi seilamaan keskelle järveä. Koko porukka pääsikin tutustumaan suomalaiseen putkaan. Motörhead on senkin jälkeen esiintynyt Suomessa ja monet suomalaiset muusikot ovatkin saaneet innoitusta Motörheadin musiikista.


title: Motörhead

text: Vuonna 2004 Ruisrockissa soitti myös viereisellä lavalla Lemmyn entinen yhtye Hawkwind. Lemmy kävi soittamassa ennen oman yhtyeensä konserttia heidän kanssaan "Silver Machine"n.


title: Motörhead

text: Huhujen mukaan Kilmister olisi pyytänyt Albert Järvistä yhtyeen kitaristiksi 1980-luvulla. Vaikka Järvinen ja Kilmister tekivätkin yhteistyötä 1980-luvulla, Kilmister on myöhemmin kiistänyt kysyneensä Järvistä Motörhead-kitaristiksi.


title: Keskiaikahenkinen nykymusiikki

text: Keskiaikainen nykymusiikki on musiikin tyylilaji, jossa tavoitellaan jonkinlaista "keskiaikaista" tai "muinaista" tunnelmaa huilulla, viululla, kanteleella ja muilla perinteisillä akustisilla soittimilla. Myös kosketinsoittimia käytetään. Tyylilajille ei ole mitään vakiintunutta termiä. Sitä on kutsuttu myös fantasiamusiikiksi, keskiaikamusiikiksi, pakanamusiikiksi, avaruusmusiikiksi ja jopa terapiamusiikiksi. Myös nykykansanmusiikki, etnomusiikki ja kelttiläinen folk rock tulevat käsitteinä hyvin lähelle.


title: Keskiaikahenkinen nykymusiikki

text: Keskiaikaistyylistä musiikkia kuulee nykyisin varsinkin tietokoneroolipelien taustamusiikissa. 1990-luvulta lähtien tällaiselle musiikille omistautuneiden yhtyeiden määrä on kuitenkin kasvanut. Niiden levyjä myydään usein samalla osastolla heavy metal -musiikin kanssa, koska myös viimeksi mainitussa ovat yleistyneet keskiaikaiset tunnelmat ja kansanmusiikkivaikutteet. Tässä artikkelissa tarkoitettu, akustisesti suuntautunut musiikki eroaa kuitenkin voimakkaasti varsinaisesta metallimusiikista.


title: Astana

text:
Astana (, ) on Kazakstanin pääkaupunki ja maan toiseksi suurin kaupunki Almatyn jälkeen.
Kaupungin väkiluvun arvioitiin olevan 1 068 000 vuonna 2018. Hallinnollisesti se on suoraan Kazakstanin tasavallan alaisuudessa. Kaupunki sijaitsee Kazakstanin keskiosissa, Išimjoen varrella keskellä Keski-Aasian aroaluetta.


title: Astana

text: Paikkakunta on vaihtanut nimeään useaan otteeseen. Siperialainen kasakkajoukko Omskista perusti Ishimin yläjuoksulle Aqmola-nimisen (Ақмола, Akmola) linnoituksen vuonna 1830. Aqmola tarkoittaa kazakin kielessä valkoista hautaa. Linnoitettu kasakkakylä muutettiin kaupungiksi vuonna 1832 nimellä Aqmolinsk (Akmolinsk). Vuonna 1961 kaupunki sai nimen Tselinograd ja siitä tuli Tselinogradin piirin hallintokaupunki.


title: Astana

text: Neuvostoliiton taistellessa toisessa maailmansodassa Akmolinskia käytettiin evakuoitujen läntisten teollisuuslaitosten väliaikaisena sijaintipaikkana. Myös paikalliset tehtaat muutettiin palvelemaan sotateollisuutta. Sodanjälkeisenä aikana Akmolinsk palveli edelleen teollisuuden väliaikaisena toimipaikkana, koska Neuvostoliiton läntiset teollisuusalueet olivat suurelta osin raunioituneet. Lisäksi siirrettiin väestöä, ja Kazakstaniin tehtiin generalissimus Josif Stalinin määräämiä Volgan saksalaisten pakkosiirtoja. Vuonna 1989 heitä ja heidän jälkeläisiään asui Kazakstanissa lähes miljoona, mikä oli noin puolet Neuvostoliiton saksalaisten kokonaismäärästä.


title: Astana

text: Neuvostojohtaja Nikita Hruštšovin 1950-luvulla aloittama maatalousohjelma pyrki maataloustuotannon lisäämiseen. Kampanjaa johdettiin Akmolinskista. Pohjois-Kazakstanissa ja Länsi-Siperiassa otettiin käyttöön uusia viljelymaita yhteensä 42 miljoonaa hehtaaria, vaikkakin tiedettiin ilmaston kuivuuden haittaavan viljelyä. Kazakstaniin muodostettiin noin 100 000 hehtaarin jättiläissovhooseja. Suuri määrä työntekijöitä, erityisesti venäläisiä, muutti alueelle. Se pienensi entisestään kazakkien suhteellista osuutta väestöstä.


title: Astana

text: Kun Kazakstan itsenäistyi vuonna 1991, kaupunki ja alue sai vuosiksi 1992–1998 jälleen nimen Aqmola. Vuonna 1994 tehtiin päätös pääkaupungin siirtämisestä Almatysta Aqmolaan. Pääkaupunki siitä tuli joulukuussa 1997 ja kaupunki sai nykynimensä kesäkuussa 1998. Kaupungin nykyinen nimi Astana tarkoittaa valkoista palatsia.


title: Astana

text: Kaupunki on kasvanut voimakkaasti pääkaupunkiaikanaan. Vuosien 1989 ja 2009 välisenä aikana kaupunki kohosi Kazakstanin 8. suurimman kaupungin sijalta maansa 2. suurimmaksi kaupungiksi.


title: Astana

text: Astana on maailman toiseksi kylmin pääkaupunki Mongolian Ulan Batorin jälkeen.


title: Astana

text: Ilmasto on kuiva ja mantereinen. Astanan (Akmolan) sääaseman vuosien 1961-1990 mittausten ilman keskilämpötila oli 2,7 °C. Tammikuun keskilämpötila on -15,8 °C ja heinäkuun 21,3 °C. Vuoden keskimääräinen sademäärä on vaatimaton 317,4 millimetriä. Keskimäärin eniten sataa heinäkuussa (49,5 mm) ja vähiten helmikuussa (13,7 mm).


title: Astana

text: Astana on suunniteltu kaupunki, joka perustuu presidentti Nursultan Nazarbaevin ideaan läntisen ja itäisen kulttuurin yhdistämisestä. Kaupungin yleiskaavan on suunnitellut japanilainen arkkitehti Kisho Kurokawa. Bayterek-tornista on tullut kaupungin maamerkki ja symboli. Sen näköalatasanteella on kullattu valos presidentin kämmenestä, johon vierailijat voivat painaa kätensä ja esittää toivomuksen. Maailman tunnetuimmat arkkitehdit ovat osallistuneet kaupungin suunnitteluun. Kauppa- ja viihdekeskus Khan Shatyr sekä Rauhan palatsi ovat brittiläisen Norman Fosterin käsialaa. Konserttisalin suunnittelija on italialainen Manfredi Nicoletti. Kaupunkiin on rakennettu yksi Keski-Aasian suurimmista moskeijoista, Hazrat Sultan, johon mahtuu 5000 kävijää. Keskustassa on useita pilvenpiirtäjiä, kuten Emerald-tornit, joita suunnitelman mukaan tulee kolme kappaletta. Vielä on kesken eräitä töitä, muun muassa liikerakennus Abu Dhabi Plaza, josta tulee Keski-Aasian korkein pilvenpiirtäjä. Vuonna 2018 rakennus oli vielä keskeneräinen. Kazakstanin valtion omistamalla öljy- ja kaasuyhtiöllä, joka on nimeltään KazMynayGaz, on pääkonttori Astanassa.


title: Astana

text: Kaupungissa on erikoistuttu tuottamaan maatalouskoneita tuulieroosioalueille ja siellä on myös kemian, rakennustarvike- ja elintarviketeollisuutta.


title: Astana

text: Kaupungissa on useita yliopistoja. "Saken Seifullinille" nimetty korkeakoulu, jossa on rakennustekniikan, maatalouden, lääketieteen ja pedagogian tiedekunnat. Astanan kulttuurimaailmaa edustavat muun muassa filharmoninen orkesteri, historiallinen museo ja taidemuseo, Maksim Gorkille nimetty draamateatteri, baletti ja ooppera. Astanan jääkiekkojoukkue "Barys" pelaa KHL-jääkiekkoliigan Tšernyšev-divisioonassa.


title: Astana

text: Kaupungin liikenteelle erityisen tärkeitä ovat Astanan rautatieasema, joka on maan pohjoisosien tärkein risteysasema, samoin kuin Astanan kansainvälinen lentoasema. Lapsille on lisäksi lastenrautatie. Maanteistä Almatyyn johtava eurooppatie E125 kulkee kaupungin kautta ja lyhyempi E016 päättyy kaupunkiin.


title: Dave Grohl

text: David Eric ”Dave” Grohl (s. 14. tammikuuta 1969 Warren, Ohio) on yhdysvaltalainen rockmuusikko, laulaja-lauluntekijä, tuottaja ja elokuvaohjaaja. 1980-luvulla Grohl toimi ainakin yhtyeissä Freak Baby, Mission Impossible ja Scream. Kun suositun grunge-yhtye Nirvanan rumpali Chad Channing erotettiin yhtyeestä vuonna 1990, Grohl tuli hänen tilalleen. Grohl oli Nirvanan rumpalina, kunnes yhtye hajosi vuonna 1994 Kurt Cobainin tehtyä itsemurhan. Samana vuonna Grohl työsti sooloprojektiaan, josta myöhemmin kehittyi Foo Fighters.


title: Dave Grohl

text: Grohlin vaimo Jordyn Blum synnytti pariskunnan esikoistyttären, Violet Mayen, 15. huhtikuuta 2006.


title: Dave Grohl

text: Dave Grohlilla on ollut myös useita sivuprojekteja ja vierailuja useiden muiden yhtyeiden levyillä. Kuuluisin projekti on Queens of the Stone Age -yhtyeen vuonna 2002 julkaisema "Songs for the Deaf" -albumi, jolla Grohl soitti rumpuja yhtä kappaletta lukuun ottamatta. Grohl teki Probot-nimellä vuonna 2004 levyn, jolla hän itse soitti kaikki instrumentit sekä teki kappaleet, joita eri laulajat kävivät esittämässä. Levyllä vierailee myös Motörheadin Lemmy Kilmister. Grohl on vieraillut näiden projektien lisäksi huumoripainotteisen rock-yhtyeen Tenacious D:n levyillä soittamassa rumpuja ja kitaraa ja myös laulanut yhtyeen kappaleessa ”Kielbasa”. Grohl esiintyi myös vuoden 2006 elokuvassa "" ja lauloi ”Beelzeboss”-kappaleessa elokuvan soundtrackilla.


title: Dave Grohl

text: Grohl soittaa rumpuja myös vuonna 2009 perustetussa Them Crooked Vultures -yhtyeessä, jossa on mukana Grohlin lisäksi myös Queens of the Stone Agesta tuttu Joshua Homme, sekä Led Zeppelin -yhtyeen basisti John Paul Jones.


title: Dave Grohl

text: Dave Grohlin esikoisohjaus on 2013 julkaistu dokumenttielokuva Sound City. Lisäksi Grohl on tuottanut ja ohjannut HBO:n Sonic Highways -dokumenttisarjan.


title: Andy Warhol

text: Andy Warhol (oikealta nimeltään Andrew Warhola, 6. elokuuta 1928 Pittsburgh, Pennsylvania, Yhdysvallat – 22. helmikuuta 1987 New York) oli yhdysvaltalainen kuvataiteilija ja elokuvantekijä. Warhol aloitti uransa 1950-luvulla mainospiirtäjänä. Hän oli 1960-luvun alussa suosioon nousseen pop-taiteen edelläkävijöitä, jonka töistä, kuten sarjasta silkkipainettuja Marilyn Monroen kasvokuvia, on tullut pop-taiteen ikonisia teoksia. Vuodesta 1963 alkaen Warhol saavutti mainetta myös underground-elokuvien tekijänä, ja 1970-luvulla hänestä tuli hyvin kysytty kuuluisuuksien muotokuvien maalaaja. Warholin New Yorkiin perustama The Factory -studio oli tunnettu taiteilijoiden tapaamispaikka ja aikansa dekadentin elämäntyylin symboli. Warhol perusti myös "Interview"-lehden ja aloitti 1970-luvun lopulla oman televisio-ohjelman.


title: Andy Warhol

text: Warhol tunnettiin taiteensa lisäksi myös epätavallisesta ulkonäöstään ja harkitun erikoisesta julkisesta käyttäytymisestään. Hän oli tuottelias elämänsä loppuun asti. Warhol kuoli vuonna 1987 yllättäen sappirakkoleikkauksen komplikaatioihin. Monista hänen töistään on maksettu nykytaiteen korkeimpia hintoja, enimmillään useita kymmeniä miljoonia euroja.


title: Andy Warhol

text: Andy Warholin vanhemmat Julia ja Andrei olivat kotoisin nykyisen Slovakian rajalla sijaitsevasta Mikován kylästä. He olivat kansallisuudeltaan ruteeneja. Muutama vuosi häiden jälkeen Andrei muutti 1910-luvulla Yhdysvaltoihin Pittsburghiin, ja Julia seurasi häntä vuonna 1921.


title: Andy Warhol

text: Andrew Warhola syntyi Pittsburghin teollisuuskaupungissa 6. elokuuta 1928. Hänellä oli kaksi vanhempaa veljeä. Perheen kotikielenä oli ruteeni. Warholit olivat hartaita idän katolisia, ja myös Andy oli koko elämänsä hyvin uskonnollinen. Andrei Warhola työskenteli Eichleay-yhtiössä, jonka alaa oli tien- ja talonrakennus, ja myöhemmin sekatyömiehenä. Julia oli osa-aikainen siivooja ja myi tekemiään käsitöitä ovelta ovelle. Andy oli lapsena erityisen läheinen äitinsä kanssa, joka opetti Andyn piirtämään. Naapurustossa asui paljon lapsia, mutta Andy oli omissa maailmoissaan viihtyvä taiteellinen älykkö, joka viihtyi paremmin tyttöjen seurassa kuin poikien urheiluleikeissä.


title: Andy Warhol

text: Andy sairasteli lapsena usein. Vakavin sairaus oli hänen kahdeksanvuotiaana sairastamansa tanssitauti. Toipilasaikana hänellä oli aikaa tutustua populaarikulttuuriin, kuten elokuviin ja sarjakuviin. Sairauksista jäi hänelle elinikäinen ihottuma. Andyn John-veli otti vastuun perheen taloudesta, kun perheen isä sairastui ja kuoli Andyn ollessa teini-iässä. Isä oli ollut toiveikas koulussa menestyneen Andyn tulevaisuuden suhteen, ja John kertoi myöhemmin, että isän kuolemalla oli ollut hyvin suuri vaikutus Andyyn. Isän kuoleman seurauksena Julia-äidistä ja Andysta tuli entistäkin läheisemmät.


title: Andy Warhol

text: Andy alkoi opiskella piirtämistä yhdeksänvuotiaana paikallisen Carnegie-museon lauantaisilla piirustustunneilla. Hän piirsi kouluvuosinaan ahkerasti ja herätti kuvaamataidonopettajiensa huomion taidoillaan ja omintakeisella tyylillään. Hän kävi myös paljon elokuvissa, ja hän oli kiinnostunut lehtien onnettomuusuutisista.


title: Andy Warhol

text: High schoolin jälkeen Andy jatkoi opintoja Carnegien teknillisessä korkeakoulussa, sillä sen kuvaamataiteen laitos oli arvostettu. Kielivaikeuksien vuoksi Andylla oli vaikeuksia teoriaopinnoissa, eivätkä taideopettajat useinkaan ymmärtäneet hänen luovia ja omapäisiä aikaansaannoksiaan, jotka vaikuttivat joskus pelkiltä tuherruksilta. Andy erotettiin ensimmäisen opiskeluvuoden jälkeen, mutta syksyllä hän pääsi takaisin kouluun kesätyön ohessa tekemiensä piirustusten ansiosta. Hän kokosi niistä ensimmäisen näyttelynsä ja sai sen esille syyslukukauden alkajaisiksi.


title: Andy Warhol

text: Toisena opiskeluvuonna Andy kiinnostui myös tanssista ja alkoi käydä sinfoniaorkesterin konserteissa. Hän oli niin ystäväpiirissään kuin opettajiensakin parissa suosittu, ja taidekouluyhteisössä hänen homoseksuaalisuutensa hyväksyttiin.


title: Andy Warhol

text: Vuonna 1948 ennen neljättä ja viimeistä college-vuottaan Andy sai töitä tavaratalon näyteikkunoiden taustamaalaajana. Somistajan työssä hän oppi täyttämään kaupallisen taiteilijan vaatimukset, kuten nopean työskentelyn tärkeyden.


title: Andy Warhol

text: Pian opintojensa päätyttyä vuonna 1949 Warhol muutti Manhattanille taiteilijaystävänsä Philip Pearlsteinin kanssa. Hän sai pian myydyksi kenkäpiirroksiaan muotilehdille ja sen jälkeen kansikuvia lehdille, yrityksille ja levy-yhtiöille. Hän ryhtyi myös luomaan itselleen omaperäistä imagoa, johon kuului harkitun rento pukeutuminen ja kuiskaileva puhetyyli. Vuonna 1949 hän otti taiteilijanimen Andy Warhol. Julia Warhol muutti 1952 New Yorkiin asumaan poikansa luokse, ja he muuttivat erilleen vasta vuonna 1971.


title: Andy Warhol

text: Warhol menestyi vuosi vuodelta paremmin kuvittajana, mutta halusi myös vakavasti otettavaksi taiteilijaksi. Hänen ensimmäinen gallerianäyttelynsä "15 Drawings Based on the Writings of Truman Capote" avattiin 16. kesäkuuta 1952 New Yorkissa. Näyttelyä ei kuitenkaan otettu kovin vakavasti, eikä yhtään piirrosta myyty. Warholin piirrosten aiheena olivat tuohon aikaan usein perhoset, naisten kengät ja pojat.


title: Andy Warhol

text: Vuonna 1953 Warhol sai agentikseen Fritzie Millerin, jonka ansiosta Warhol sai piirroksiaan pian kaupungin merkittävimpiin lehtiin, kuten Vogueen ja Harper’s Bazaariin, ja alkoi ansaita hyvin. Kaljuuntumisen vuoksi Warhol alkoi pitää harmaata peruukkia. Hän perusteli värin valintaa sillä, että harmaa peruukki sai hänet vaikuttamaan ”ikäistään nuoremmalta”.


title: Andy Warhol

text: Warholin toinen näyttely, jonka piirrosten aiheena oli tanssija John Butler, ei herättänyt sekään huomiota. Kaupallisen taiteen maailmassa hän oli kuitenkin jo tähti ja sai huippupalkkioita, jopa 30 000–50 000 dollaria vuodessa. Hän sai mainostöistään myös useita palkintoja. Vuonna 1955 Warhol teki huomiota herättäneen sarjan I. Millerin kenkäkaupan mainoksia New York Timesin sunnuntainumeroihin. Seuraavana vuonna hän sai myönteistä huomiota, ja hänen näyttelynsä "Golden Slippers", joka oli koottu kenkiä esittävistä tahraviivapiirustuksista, esiteltiin kahdella aukeamalla Life-lehdessä. Häntä ei kuitenkaan vielä hyväksytty vakavasti otettavien taiteilijoiden piireihin kaupallisen taustansa eikä avoimen homoseksuaalisuutensa vuoksi. Warhol perusti 1957 yhtiön nimeltä Andy Warhol Enterprises, alkoi sijoittaa osakkeisiin ja ryhtyi kartuttamaan omaa taidekokoelmaa.


title: Andy Warhol

text: Pop-taide oli syntynyt Englannissa vuonna 1956, ja 1950-luvun lopulla myös Warholin taiteessa alkoi näkyä merkkejä pop-taiteesta, kuten toiston käyttöä. Amerikkalaistaiteilijoiden Jasper Johnsin ja Robert Rauschenbergin pop-taidetta sivuavat näyttelyt vuonna 1958 tekivät Warholiin vaikutuksen ja voimistivat hänen haluaan irtautua mainospiirtämisestä ja ryhtyä vakavaksi taiteilijaksi.


title: Andy Warhol

text: Vuonna 1960 Warhol alkoi maalata kuvia mainoksista, sarjakuvista sekä arkipäiväisistä esineistä ja tehdä taiteellisia kokeiluja eri tekniikoilla ja materiaaleilla. Sarjakuva-aiheista hän luopui sen jälkeen, kun nuori pop-taiteilija Roy Lichtenstein oli alkanut saada mainetta sarjakuva-aiheisilla maalauksillaan. Imagoa Warhol loi itselleen käyttämällä hopeanväristä peruukkia, vastailemalla kysymyksiin yksitavuisilla ja sekavilla tokaisuilla sekä korostamalla naismaisia elkeitään. Warhol tutustui myös Metropolitan-museon apulaiskuraattoriin Henry Geldzahleriin, josta tuli hänelle loppuelämäksi tärkeä taidekumppani ja ystävä.


title: Andy Warhol

text:
Seuraavaksi Warhol alkoi maalata sarjoja dollarin seteleistä ja Campbellin tomaattikeittopurkeista. Hän oli joulukuussa 1961 saanut aiheen sisustussuunnittelijalta ja gallerianomistajalta Muriel Latow’lta. Warhol oli kaivannut vaikuttavaa ja yksilöllistä ideaa ja pyysi Latow’lta apua. Tämä ehdotti 50 dollarin maksua vastaan, että Warhol maalaisi sitä, mistä piti eniten maailmassa – rahaa – tai minkä kaikki tuntevat, kuten Campbellin keittopurkkeja. Warhol ihastui ehdotuksiin ja aloitti työt välittömästi. Kolmenkymmenenkahden Campbell-purkin sarja herätti huomiota, ja maalauksista koottiin vuonna 1962 näyttely Los Angelesiin. Warhol kertoi Time-lehden haastattelussa 11. toukokuuta 1962:
Warhol teki kesällä 1962 Campbellin keittopurkkien lisäksi muitakin toistoon perustuvia maalaussarjoja, kuten sarjan Coca-Cola-pulloista. Hän otti käyttöön silkkipainomenetelmän eli serigrafian, jolla hän pystyi toistamaan samoja kuvia nopeasti eri värisinä. Ensimmäinen tällä tekniikalla valmistunut teos oli Marilyn Monroen valokuvasta tehty 23 erivärisen muotokuvan sarja. Warhol alkoi saada tunnustusta ja mainetta myös vakavana taiteilijana. Taidekriitikot sanoivat hänen olevan pop-taiteen lipunkantaja ja purkavan korkeakulttuuriin kytketyt mystifioinnit. Pop-taiteen arvostelijat taas ottivat Warholin kohteekseen ja kutsuivat hänen töitään muun muassa ”sisällyksettömiksi huijauksiksi”. Kielteisesti Warholiin suhtautuivat etenkin abstraktin ekpressionismin edustajat, kuten Willem de Kooning ja Mark Rothko.
Vuonna 1963 Warhol vuokrasi ateljeen tyhjäksi jääneeltä paloasemalta, sillä hänen asuntonsa oli jo käynyt ahtaaksi työskentelyyn, ja palkkasi assistentin auttamaan serigrafioiden tekemisessä. Keväällä ja kesällä 1963 Warhol maalasi joukon merkittäviä muotokuvia, kuten sarjan 180-senttisiä, hopeanvärisiä Elviksen kuvia. Warhol pyrki koko ajan löytämään uusia, tyrmistyttäviä ideoita. Välillä hän kuvasi synkkiä aiheita, kuten väkivaltaa, onnettomuuksia ja kuolemaa. Warholin vuosien 1961–1966 maalaukset voidaankin jakaa kahteen luokkaan: yhtäältä kulutustuotetta kuvaaviin teoksiin, kuten Coca-Cola-pulloihin, elokuvatähtiin ja etsintäkuulutettuihin, toisaalta tilannekuviin, kuten kuolema- ja onnettomuuskuviin. Warholin maalaukset eivät kuitenkaan olleet yhteiskuntakriittisiä. Hän sanoi itse: ”Minulla on tunne, että edustan taiteessani Yhdysvaltoja, mutta en ole yhteiskuntakriitikko. Minä maalaan ne maalauksiini siksi, että ne ovat minulle tutuinta. En yritä millään tavalla kritisoida Yhdysvaltoja, en lainkaan yritä näyttää rumuutta. Olen vain puhdas taiteilija.” Warhol kokeili pornografisiakin maalauksia, kunnes huomasi, että niitä oli mahdotonta saada kaupaksi.


title: Andy Warhol

text: Marraskuussa 1963 Warhol siirsi ateljeensa varasto- ja tehdasrakennukseen East 47th Streetille, Yhdistyneiden kansakuntien rakennuksen lähistölle. Tila sijaitsi viidennessä kerroksessa, se oli kooltaan 30×12 metriä, ja siinä oli aiemmin ollut hattutehdas. Paikka sai nimekseen "The Factory" eli "Tehdas". Siellä alkoi pian käydä paljon erikoislaatuisia ihmisiä, kuten hylkiöitä ja taiteilijoita, ja hopeanväriseksi sisustetusta huoneesta tuli siten jatkuva happening.